Summary: Alahuone yrittää taas muodostaa yhteistä kantaa eroon. Epäselvää on, kuuntelisiko hallitus sitä.

Britannian EU-erossa viime viikolla:  Alahuone otti ohjat käsiinsä ja yritti löytää suuntaa-antavilla äänestyksillä tietä ulos brexit-umpikujasta.  Ei onnistunut , sillä mikään vaihtoehto ei kelvannut alahuoneen enemmistölle.
 Pääministeri  Theresa May  puolestaan  lupasi jättää paikkansa suunniteltua aiemmin , jos hänen EU-erosopimuksensa hyväksytään.  Ei hyväksytty , vaikka May toi perjantaina äänestettäväksi  vain puolet sopimuspaketista .
 Lisäksi muun muassa laskettiin, että  Game of Throneskin taisi kestää lyhyemmän aikaa  kuin koko brexit-taistelu alusta asti.
 Britannian EU-erossa tänään:  parlamentti yrittää jälleen illalla löytää suuntaa-antavilla äänestyksillä tietä ulos brexit-umpikujasta.
 Tässä pikaopas illan parlamenttiuutisiin.
 Mistä illan äänestyksissä on kyse?
 Alahuone järjestää jälleen niin sanottuja suuntaa-antavia äänestyksiä. Alahuoneen puhemies  John Bercow  valitsi esityksistä neljä eri vaihtoehtoa, joista äänestetään myöhään illalla:
 Tulliliitto Norjan malli Brexit-sopimus alistetaan kansanäänestykselle Eron peruminen viimeisenä keinona sopimuksettoman eron välttämiseksi
 Päätettäväksi oli tarjolla  kahdeksan vaihtoehtoa . Niistä  osasta äänestettiin myös viime viikolla.
 Äänestettäväksi oli tarjolla  myös uusia ajatuksia , esimerkiksi esitys, jonka mukaan Britannia saisi yksipuolisesti irtautua Irlannin rajajärjestelyä koskevasta sopimuksesta. EU on kieltäynyt neuvottelemasta tätä sopimuskohtaa uudelleen.
 Mikä on suosituin ajatus?
 Ilta näyttää, mutta viime viikolla suosituin oli ajatus tulliliitosta. Se jäi alle kymmenen äänen päähän enemmistöstä, äänin 265 puolesta–271 vastaan. Esitys vaatii, että eropaketissa on mukana lupaus neuvotella EU:n kanssa pysyvä ja laaja, koko Britannian kattava tulliliitto.
 Viime viikolla paljon ääniä keräsi myös esitys, jonka mukaan mikä tahansa EU-erosopimus pitäisi vielä hyväksytyttää kansanäänestyksessä. Ajatusta tuki viime viikolla 268 lainsäätäjää ja vastusti 295.
 Etukäteen uskottiin, että nämä olisivat suosittuja esityksiä myös tänään.
 Viime viikolla sai äänestää niin montaa esitystä kuin halusi. Saman odotetaan toistuvan tänään.
 Moneltako tapahtuu?
 Keskustelun on määrä päättyä noin kello 22 Suomen aikaa. Äänestykseen on varattu puoli tuntia ja tulokset julkistetaan laskennan jälkeen. Viime viikolla tähän meni pari tuntia. Jos sama toistuu nyt, tulosten tullessa Suomessa saatetaan olla jo tiistain puolella tai lähellä sitä.
 Pääministeri Theresa May ehti viikonloppuna brexit-väännön lisäksi kirkkoon. Tässä May ja puoliso Philip May tervehtivät Blitz-koiraa kirkon edessä Maidenheadissa. EPA
 Mitä hallitus ajattelee tästä?
 Äänestykset eivät sido hallituksen käsiä, mutta jos parlamentti löytää yhteisen tahdon, se varmasti vaikuttaa myös hallituksen ajatuksiin. Parlamentista on tosin myös uhkailtu, että hallitus voidaan pakottaa noudattamaan sen tahtoa.
 Viikonloppuna uutisoitiin, että pääministeri May saattaa yrittää tuoda kiistellyn eropakettinsa parlamentin eteen  vielä neljännen kerran .
 Spekuloitu on myös, aikooko May vaatia ennenaikaiset vaalit. Epäselvää tosin on, mikä olisi eripuraisten konservatiivien brexit-kanta vaaleissa.
 Jos Britannia ei keksi muuta suunnitelmaa, sitä uhkaa sopimukseton EU-ero 12. huhtikuuta.

Brexitissä tänään: parlamentti äänestää neljästä eri vaihtoehdosta – mistä tällä kertaa on kyse? Katso parlamentin tapahtumat suorana


Summary: Hallituksen asettama aikaraja kivihiilen käytölle, vuosi 2029, tekee tiukkaa osalle isoista kaupungeista.

Lahden asema ympäristökaupunkina vahvistui tänään, kun kaupungin energiayhtiö sulki yli 30 vuotta kivihiiltä käyttäneen voimalaitoksensa Kymijärvellä.
 – Tämä on erityisen suuri päivä. Lahti luopuu kokonaan kivihiilestä ensimmäisenä suurista kaupungeista. Toteutamme energiakäännöksen ja siirrymme kestävälle pohjalle lämmöntuotannossa, hehkuttaa Lahden kaupunginjohtaja  Pekka Timonen .
 Lahti hakee parhaillaan kolmatta kertaa EU:n vihreäksi pääkaupungiksi.  Green city -tittelin tavoittelemisessa  kivihiilestä luopumisella on iso painoarvo.
 – Se päästövähennys, mikä tässä nyt toteutetaan, vastaa noin 60 000 suomalaisen vuotuisia päästöjä. Positiivisesti haastan nyt kaikki kaupungit tähän mukaan. Lahti on nyt näyttänyt, että tämä on mahdollista, Timonen sanoo.
 Kivihiilestä luopumisen mahdollistaa Lahti Energian uusi voimalaitos, joka käyttää polttoaineenaan muun muassa metsätähdehaketta ja muuta biopolttoainetta. Energiayhtiön toinen käytössä oleva voimalaitos polttaa kierrätyspolttoainetta. Polttoaineen riittävyys näyttää ainakin nyt turvatulta.
 – Uudessa laitoksessa poltetaan sertifioitua puuta ja metsätähdehaketta. Lisäksi saamme sahoilta kuorta ja muuta, mikä ei kelpaa muualle, niitä poltetaan jatkossa. Energiansaannin vuoksi hakkuita ei kuitenkaan lisätä, kertoo Lahti Energian toimitusjohtaja  Eero Seesvaara .
 Kivihiilen käyttö vähentynyt koko maassa
 Energiateollisuuden mukaan kivihiilen käyttö on pienentynyt Suomessa viime vuosina. Ennakkotiedot kertovat, että teollisuus käytti Suomessa viime vuonna 16 prosenttia vähemmän kivihiiltä kuin vuonna 2017.
 Lahti Energian voimalaitoksessa ehdittiin polttaa kivihiiltä vuodesta 1982 tähän päivään arviolta noin 7 miljoonaa tonnia, mikä tarkoittaa noin 15 miljoonan tonnin hiilidioksidikuormaa. Petri Niemi / Yle
 Hallituksen  asettama takaraja kivihiilen käytölle  on vuonna 2029. Esimerkiksi  Helsingille aikaraja on liian tiukka . Turulta kivihiilestä luopuminen vie vielä useita vuosia.  Vaasa käyttää kivihiiltä  kaukolämmön tuottamiseen enää viisi prosenttia – Oulussa taas kivihiiltä ei ole poltettu koskaan, vaan sitä on pidetty  pienimuotoisesti varastossa  huoltovarmuussyistä.
 Kivihiilen vaihtaminen biopolttoaineisiin lisää työllisyyttä Päijät-Hämeessä – energiayhtiö arvioi puun korjuussa ja kuljetuksessa syntyvän noin 80 uutta, pysyvää työpaikkaa.
 – Vuositalolla maksamme biopolttoaineesta eri toimijoille 10 miljoonaa euroa, joukossa on metsänomistajia ja logistiikkatoimijaa. Kaikella tällä on iso merkitys aluetaloudelle, Lahti Energian toimitusjohtaja Eero Seesvaara muistuttaa.
 Uusi lämpölaitos käyttää polttoaineenaan kestävän kehityksen mukaista puuta: metsätähdehaketta sekä metsäteollisuuden sivutuotteita.  Petri Niemi / Yle
 Muutos energiantuotannossa mahdollistaa jopa kaukolämmön hinnan laskun Lahdessa.
 – Edellisen kerran, kun hintoihin koskettiin, se oli alaspäin ja se on edelleen tavoitteemme kaukolämmössä, lupaa Seesvaara.
 Lahti Energia jättää pienen määrän kivihiiltä varastoon. Sitä voidaan käyttää poikkeusolosuhteissa, jos esimerkiksi biopolttoaineen saanti vaikeutuu vaikkapa lakkojen vuoksi. Yhtiöllä on myös pieni varmuusvarasto poikkeusoloja varten Haminan satamassa.
 Kuuntele Lahti Energian toimitusjohtajan Eero Seesvaaran ja Lahden kaupunginjohtajan Pekka Timosen haastattelu  Yle Areenasta .
 Lue lisää:
 Miten tässä näin kävi? Vihatun hiilen kysyntä ja hinta nousevat, vaikka sitä vastustavat "kaikki" – Myös Suomen sähkön hinta on sidottu hiileen

Lahti luopui jo kivihiilestä, kun muut vasta meinaavat – "Vähennys vastaa 60 000 suomalaisen vuotuisia päästöjä"


Summary: Oululainen kaupunginvaltuutettu Junes Lokka vei vastikään toimittajan käräjille oman kunniansa loukkaamisesta.

Oululaista kaupunginvaltuutettua  Junes Lokkaa  vastaan on nostettu syytteitä neljästä kunnianloukkauksesta ja yksityiselämää loukkaavasta tiedon levittämisestä, Valtakunnansyyttäjänvirasto tiedotti maanantaina.
 Kunnianloukkausten epäillään tapahtuneen Youtubessa, blogissa ja sosiaalisessa mediassa. Oulun syyttäjänviraston mukaan epäiltyjä uhreja on kolme, ja epäillyt teot ovat tapahtuneet vuosina 2017–2018.
 Lokan lisäksi syytteessä on kaksi muuta ihmistä. Kaikki syytetyt ovat kiistäneet syytteet.
 Kunnianloukkaussyytteistä kaksi koskee oululaisen vihreiden kaupunginvaltuutetun kunnian loukkaamista. Kummassakin syytettynä on Lokka. Toisessa syytettynä Lokan ohella on Oulussa varavaltuutettuna toimiva nainen, ja toisessa toinen mies.
 Lokka ja varavaltuutettuna toimiva nainen ovat syytteessä myös kolmannesta kunnianloukkauksesta ja yksityiselämää loukkaavasta tiedon levittämisestä. Epäilty uhri on mies, jota on luonnehdittu Lokan blogissa muun muassa mielenvikaiseksi, sosiopaatiksi ja narsistiksi.
 Lokakuussa Oulun käräjäoikeus määräsi kirjoitukset poistettavaksi, koska sen mukaan oli ilmeistä, että niiden pitäminen yleisön saatavilla on rangaistavaa. Tuolloin Lokka puolustautui sillä, että hänen mukaansa kyse oli vaaliehdokasta koskevasta yhteiskunnallisesta keskustelusta.
 Myös neljännessä kunnianloukkauksessa on yksi uhri. Siitäkin syytteessä ovat Lokka ja varavaltuutettuna toimiva nainen.
 Lokka on myös uhrin asemassa kunnianloukkausjutussa
 Lokka on maahanmuuttovastaiseksi profiloitunut poliitikko. Hän edustaa Oulun valtuustossa yhden valtuutetun Aito suomalainen yhteislista -ryhmää. Hän on myös ehdolla eduskuntavaaleissa.
 Viime kuussa Lokka vei toimittaja-kirjailija  Johanna Vehkoon  käräjille kunniansa loukkaamisesta. Vehkoon syyte koskee Facebook-kirjoitusta, jossa hän luonnehti kärjekkäästä esiintymisestään some-kanavissa tunnettua Lokkaa muun muassa rasistiksi ja natsiksi. Lokka on jutussa uhrin asemassa.
 Muun muassa Suomen PENin sananvapauspalkinnon saanut ja Julkisen sanan neuvoston jäsenenä toiminut Vehkoo on kiistänyt rikoksen. Hänen mukaansa kyseessä oli rajatulle ystäväjoukolle suunnattu päivitys, jonka yksi henkilö kopioi ja julkisti.
 Vehkoon mukaan Lokka on häirinnyt häntä aktiivisesti. Myös Journalistiliitto on pitänyt oikeudenkäyntiä kohtuuttomana sen takia, että liiton mukaan Vehkoo oli ollut Lokan silmätikkuna jo pitkään. Oulun käräjäoikeus ei ole vielä antanut jutussa ratkaisua.
 Aiheesta aiemmin:
 Toimittajan ja kaupunginvaltuutetun oikeudenkäynti on merkittävä tapaus vihapuheen rajanvedossa – "Saako varasta nimittää varkaaksi?"

Junes Lokka syytteeseen kunnianloukkauksesta ja yksityiselämää loukkaavan tiedon levittämisestä


Summary: Hoivakodissa paljastui vakava vajaus hoitajamitoituksessa helmikuussa.

Suurin osa työntekijöistä jätti tulematta töihin yksittäisenä tiistaipäivänä nakkilalaisessa Attendon Keinulan hoivakodissa. Yhden hoitajan vastuulle jäi silloin kaksitoista vanhusta.
 Samana päivänä Nakkilan kunnan vanhuspalveluiden johtaja teki hoivakotiin yllätystarkastuksen. Johtopäätöksenä oli, että asukkaiden turvallisuus ja laadukas hoito on vaarantunut.
 Kolme henkeä jäi pois töistä ilmoittamatta siitä ennakkoon.  Anna Lehtiranta
 Hoivayrityksen sidosryhmäsuhteiden ja yhteiskuntavastuun johtaja  Anna Lehtiranta  Attendosta vakuuttaa, että tarkastuskäynti osui vain huonoon ajankohtaan.
 – Kyseessä oli harmillinen hoitajamitoituksen lasku yhtenä päivänä, kun kolme henkeä jäi pois töistä ilmoittamatta siitä ennakkoon. Sijaisen saaminen kesti niin, että yksi hoitajista oli vajaan tunnin yksin kahdeksantoista asukkaan kanssa, Lehtiranta toteaa.
 Attendon ja muiden  yksityisten palveluntuottajien ongelmat  vanhustenhoidossa ovat olleet näkyvästi esillä julkisuudessa alkuvuonna. Vakavimmat ongelmat ovat johtaneet jopa hoivakotien sulkemiseen.
 "Osa syistä hyväksyttäviä, osa ei"
 Keinulan hoivakodin johtaja  Taija Brander  vakuuttaa, että helmikuussa vastaan tullut tilanne oli ennalta-arvaamaton. Syitä työntekijäkatoon hän ei voi tarkemmin avata.
 – Asiat on selvitetty työntekijöiden kanssa, mutta en voi kommentoida henkilökohtaisia asioita tämän enempää. Osa syistä oli hyväksyttäviä, osa ei. Tässä on kuitenkin kolme erillistä tapausta, jotka osuivat samaan päivään.
 Brander myöntää, että sopivan työvoiman saatavuudessa on ollut vuosi sitten avatussa hoivakodissa ongelmia. Siellä on jouduttu käyttämään paljon vaihtuvia sijaisia.
 Taija Brander kertoo, että Keinulan hoivakodin hoitajatilanne on parantunut merkittävästi alkukevään aikana.  Katja Halinen / Yle
 Nakkilan kunta huomautti hoivakotia asiasta jo marraskuussa lakisääteisen tarkastuksen yhteydessä. Silloisen tarkastusraportin mukaan henkilökuntamitoitus on ollut ennen käyntiä laskennallisesti riittävä. Hoivalaitoksessa on kuitenkin ollut työvuoroja, joissa aamulla on ollut töissä vain yksi hoitaja ja asiakkaita on ollut 14.
 Osa hoivakodin asukkaista on hyvin huonokuntoisia, jopa saattohoidettavia.
 Marraskuisessa raportissa todettiin, että Attendo Keinulan pitää jatkossa huolehtia, että myös akuuteissa poissaolotilanteissa henkilökuntaa on riittävästi jokaisessa vuorossa.
 Ajoissa kiinni epäkohtiin
 Vielä helmikuussa Attendo Keinulalla oli vaikeuksia täyttää vaatimus riittävästä työvoimasta. Kun Nakkilan kunnan vanhuspalveluiden johtaja teki hoitajamitoituksen puutteista ilmoituksen aluehallintovirastolle, tilanne korjaantui.
 – Reagoimme heti siihen. Hankimme välittömästi lisää sijaisia ja lisäsimme henkilökuntamäärää. Aluksi oli paljon sijaisia, joilla hoidimme tämän, mutta tällä viikolla saamme vakituisia hoitajia lisää, Taija Brander kertoo.
 Esimerkkimme osoittaa, että toimivalla valvonnalla epäkohtiin päästään tarttumaan ajoissa.  Katri Siiri-Valovirta
 Koska hoitajamitoituksen valvominen tuotti tulosta, Nakkilan kunta aikoo olla siinä aktiivinen jatkossakin.
 – Olemme seuranneet toteutuneita työvuoroja helmikuusta lähtien viikoittain ja aiomme jatkaa seurantaa, kertoo vs. perusturvajohtaja  Katri Siiri-Valovirta .
 Katri Siiri-Valovirta iloitsee siitä, että Nakkilan kunnan valvonta on onnistunut. Päivi Meritähti / Yle
 Hän toivoo, että myös muut kunnat olisivat asiassa hereillä.
 – Me olemme mielestäni onnistuneet valvonnassa todella hyvin. Esimerkkimme osoittaa, että toimivalla valvonnalla epäkohtiin päästään tarttumaan ajoissa.
 Uutisesta voi keskustella 1.4. klo 22 saakka.
 Lue myös:
 Vanhusten hoitokoteihin on tehty satoja tarkastuksia – erittäin vakavia tapauksia löytyi joitakin kymmeniä
 Hoivakohun riepottelema Attendo kertoi kulujen noususta Suomessa – ja osake syöksyy jälleen.
 Näin vanhusten hoivayhtiöt pyörittivät haamuhoitajajärjestelmää – Luottamusmies: "Kun työntekijä ei tule töihin, siinä säästetään sen palkka"

Yhtenä päivänä kolme hoitajaa jätti tulematta töihin – yllätystarkastus Attendon hoivakotiin Nakkilassa johti sijaisten korvaamiseen vakituisilla


Summary: Kuluttajaneuvontaan tulee paljon yhteydenottoja huonekaluista. Eniten valitetaan sohvista, sängyistä ja patjoista.

Kuluttajaneuvonnassa ratkotaan huonekaluihin liittyviä riitoja päivittäin. Viime vuonna sinne tuli noin 2 700 yhteydenottoa huonekaluista. Lähes puolet niistä koski sohvia, sänkyjä ja patjoja.
 Suuri osa yhteydenotoista liittyy sohvan päällisiin tai pehmusteisiin.
 – Kangas rypistyy, nyppyyntyy tai pehmusteisiin tulee painaumia. Lisäksi on teknisiä puutteita, kuten vääränlaiset jalat tai huonosti toimiva vuodemekanismi, kertoo erityisasiantuntija  Raija Marttala  Kilpailu- ja kuluttajaviraston kuluttajaneuvonnasta.
 Minullakin on ollut asiakas, jonka sohva täytti lähes koko asunnon.  Raija Marttala
 Yhteydenottoja tulee myös toimituksen viivästymisestä. Viime vuonna kuluttajaneuvontaan valitettiin usein Suomen Sänkytukun tuotteista. Sen taustalla oleva Eurolla Oy meni konkurssiin pari viikkoa sitten.
 – Asiakas oli jo maksanut Sänkytukun tuotteen joko kokonaan tai osittain, mutta tuotteen saaminen kesti pitkään tai tuotetta ei saanut lainkaan. Jälkikäteen voi päätellä, että se johtui ehkä talousongelmista, Marttala sanoo.
 80-vuotias tuoli kestää yhä
 Yle Uutiset kertoi viime viikolla yrittäjästä, jonka  sohva hajosi  alle vuoden käytön jälkeen. Juttu nosti jonkin verran keskustelua huonekalujen kestävyydestä.
 Uudet sohvat ovat usein lähinnä koriste, ei istumista varten. Puu- tai metallirunko on heiveröinen, kankaat ja toppaukset surkealaatuisia. Hinta ja laatukaan eivät kulje enää käsi kädessä. Itse isona miehenä on vaikeaa löytää oikeanlaista sohvaa, joka kestäisi ja jossa olisi hyvä istua.
 Meille ostettiin Askosta kymmenkunta vuotta sitten hintava sohva, jossa on sänkymekanismi. Tarkoitus oli käyttää sitä varavuoteena vieraille. Muutaman kerran jälkeen yksi sängyn putkista katkesi, koska putken seinämäpaksuus oli ehkä 0,5 mm tai jopa vähemmän.
 Minulla on olohuoneessa 1920-luvulla valmistettu, sittemmin kunnostettu tuoli. Toinen tuoli on Askon valikoimasta 1930-luvulta. Molemmat ovat päivittäisessä käytössä. Ruokailuryhmän tammituolit ovat noin 10 vuoden ikäiset. Toissa viikolla huomasin, että ruuvaukset ovat porautuneet osittain tai kokonaan läpi, on halkeamia ja lohkeamaa. Nykyiset tuolit ja etenkin sohvat kasataan liimapuusta ja lastulevystä. Ei niitä ole tarkoitettukaan kestämään.
 Huonekaluun tyytymätön asiakas ottaa yleensä ensin yhteyttä myyjään. Jos asiasta ei päästä yksimielisyyteen, seuraava osoite on kuluttajaneuvonta. Viime kädessä ongelmat ratkoo kuluttajariitalautakunta.
 Kuluttajaneuvontaan tuli viime vuonna noin 2700 yhteydenottoa huonekaluista. Taulukon huonekalut-osio tarkoittaa yhteydenottoja, joissa ei oltu eritelty tarkempaa tuoteryhmää. Kilpailu- ja kuluttajavirasto
 Omiakin mokia
 Asiakkaat valittavat kuluttajariitalautakuntaan jonkin verran siitä, ettei tuote vastaa tilausta. Eräässä tapauksessa asiakas osti sohvakaluston, joka ei mahtunutkaan kotiovesta sisään. Se ei myöskään ollut kotimainen, kuten hän oli luullut.
 Kuluttajariitalautakunta päätti tapauksen asiakkaan eduksi, koska sohvakalusto ei ollut sopimuksen mukainen.
 Sohvakalusto ei mahtunut asunnon ovesta sisään ja kuluttaja perui kaupan. Kuluttajan on varmistettava ennakkoon, että ostettavat huonekalut mahtuvat asuntoon. Myyjä ei kuitenkaan kiistänyt, että olisi luvannut kuluttajalle kaluston olevan kotimainen ja mahtuvan kuluttajan ovesta sisään. Sohvakalusto ei ollut sopimusehtojen mukainen. Kuluttajalla oli oikeus saada kauppa puretuksi ilman kuluja.
 Valituksissa tulee esiin myös asiakkaiden omia mokia, jolloin myyjällä ei ole velvollisuutta korvata tuotetta. Asiakas on esimerkiksi ostanut sohvan selvittämättä, mahtuuko se omaan olohuoneeseen. Marttala neuvoo ottamaan huoneesta tarkat mitat ennen sohvan ostamista.
 – Sohvat ovat esillä isoissa huonekaluhalleissa, joissa ne eivät näytä kovin suurilta. Kotona se onkin yllättävän kookas. Minullakin on ollut asiakas, jonka sohva täytti lähes koko asunnon.
 Nella Nuora / Yle
 Älä katso vain ulkonäköä
 Jotkut taas ovat ihastuneet huonekalun ulkonäköön, mutta hoitaneet sitä väärin. Näin kävi esimerkiksi asiakkaalle, joka osti tammisen ruokapöydän ja öljysi sen heti väärin.
 Osa öljystä imeytyi pöytään, mutta osa muodosti rasvaisia laikkuja pöydän pintaan. Pöytä oli juuri ennen kaupantekoa öljytty. Kuluttaja ilmoitti käyttäneensä pintakäsittelyyn bioöljyä. Myyjä ei ollut suositellut käytettäväksi kyseistä bioöljyä. Tällainen öljy saattaa sisältää kovettimia, jotka kovimpien lustojen kohdalla estävät syvän imeytymisen, mikä jättää laikullisen pinnan. Kyse oli puumateriaalin luontaisista ominaisuuksista sekä mahdollisesti siitä, ettei käytetty öljy sopinut käyttötarkoitukseen.
 Jos siinä on vielä joku ruusukangasverhoilu, myyjä voi vaatia maksamaan koko sohvan hinnan.  Raija Marttala
 Jos omistaja on saanut huonekalun mukana käyttö- ja hoito-ohjeet, myyjän ei tarvitse korvata tuotetta.
 – Kannattaa selvittää, miten materiaalia hoidetaan. Se voi vaatia sitoutumista kestääkseen hyvänä pitkään. On tosi harmillista, jos kallis tuote pilataan väärällä tai puutteellisella hoidolla, sanoo erityisasiantuntija Raija Marttala.
 Katuminen voi käydä kalliiksi
 Osa asiakkaista alkaa katua ostosta pian sen jälkeen, kun huonekalu on tilattu – vaikka huonekalussa ei olisikaan mitään vikaa. Verkkokaupassa on kahden viikon palautusoikeus sen jälkeen, kun tavara on toimitettu. Myymälässä tehtyjen tilausten kohdalla myyjällä on kuitenkin oikeus vahingonkorvauksiin, jos asiakas tulee katumapäälle.
 Asiakas voi kuitenkin päästä pienillä kustannuksilla, jos hän ehtii perua tilauksen ennen kuin huonekalua aletaan valmistaa. Myöhäistä se on silloin, kun sohva seisoo rappukäytävässä.
 – Jos siinä on vielä joku ruusukangasverhoilu jota muut eivät ehkä ostaisi, myyjä voi vaatia maksamaan koko sohvan hinnan.
 Niko Mannonen / Yle
 Katuminen voi tulla asiakkaalle kalliiksi, jos huonekalu on jo kotona. Kuluttajariitalautakunta on päättänyt myyjän eduksi esimerkiksi tapauksen, jossa mittojen mukaan tehty sänky ei kelvannutkaan asiakkaalle.
 Mittojen mukaan räätälöity moottoroitu sänky oli kuluttajan mielestä nukkumiskelvoton. Myyjä muutti sängyn patjaa kuluttajan toiveiden mukaan useasti, mutta sänky oli edelleen kuluttajan mukaan epämukava. Myyjä vetosi siihen, että sänky oli tehty kuluttajan mittojen mukaan. Lautakunta piti mahdollisena, että sängyn kokeminen epämukavaksi johtui kuluttajan terveydentilasta.
 Hajonnutta ei kannata hävittää heti
 Erityisasiantuntija Raija Marttalan mukaan huonekaluihin ei kovin usein anneta takuuta, joten kuluttajaneuvonta tarkastelee tapauksia kuluttajasuojalain mukaisen virhevastuun näkökulmasta.
 Uuden tuotteen kohdalla takuu ja virhevastuu ovat kuluttajan oikeuksien kannalta lähes tasaveroiset. Kun tuotteelle tulee ikää, tilanne muuttuu. Takuun piirissä olevasta huonekalusta on yleensä helpompi saada hyvitystä.
 – Jos vaikkapa sohvakankaalle on annettu viiden vuoden takuu, kiistan selvittäminen on helpompaa. Virhevastuuta soveltaessa puolestaan myyjä voi olla vahvoilla, koska kangasta on vuosien mittaan käytetty. Mahdollinen materiaalin heikkous on silloin vaikeampi todistaa, Marttala sanoo.
 Vielä vaikeampaa todistaminen on silloin, kun asiakas ehtii hävittää huonekalun ennen kuin siitä tehty reklamaatio on käsitelty.
 Runkosänky huojui. Sängyn mahdollista vikaa ei voitu selvittää, koska kuluttaja oli tuhonnut sängyn. Sänky oli tuhottu eikä kuluttajan toimittamien valokuvien perusteella virhettä voitu todeta, joten kuluttaja ei kyennyt osoittamaan runkosängyn olleen virheellinen.
 Kursivoidut kohdat ovat tiivistelmiä  kuluttajariitalautakunnan ratkaisuista  ja huonekaluvikojen aiheuttamasta keskustelusta Yle Uutisten verkkosivuilla.

Asiakas osti sohvan, joka ei mahtunutkaan asuntoon – näin Suomessa töppäillään huonekalujen kanssa


Summary: Virossa halutaan tehdä maan musiikkiteollisuudesta ammattimaisempaa.

Tallinn Music Weekillä esiintyi viime viikonloppuna 70 virolaista bändiä ja artistia, ja määrä edustaa vain murto-osaa virolaisesta musiikillisesta aktiivisuudesta. Mutta vaikka bändejä riittää, kovin moni niistä ei ole Virosta maailmankartalle ponkaissut.
 Tilanteen parantamiseksi Viroon perustettiin vuonna 2014 Music Estonia -organisaatio, jonka tehtävänä on luotsata virolaista musiikkiteollisuutta kansainvälisempään suuntaan. Ja työtä tällä saralla riittää.
 – Musiikillista lahjakkuutta Virosta kylläkin löytyy – sitä tuntuu olevan kaikkialla. Mutta lahjakkuuden ympärille ei ole vielä kehittynyt tarpeeksi musiikkiteollisuuden rakenteita ja infrastruktuuria, kuten managereja, agentteja, levy-yhtiöitä tai julkaisutoimintaa. Tämä taas tarkoittaa sitä, että vaikka artisti rakentaisi kuinka aktiivisesti kansainvälistä uraansa, siihen ympärille on vaikeaa saada alan ammattilaisia, Music Estonian johtaja  Virgo Sillamaa  kiteyttää tilanteen.
 Music Estonian johtaja Virgo Sillamaa  Jussi Mankkinen / Yle
 Ja kun ei ole kansainvälisiä artisteja, ei ole heitä tukevaa koneistoa tai osaamistakaan – kyseessä on siis jonkinasteinen noidankehä.
 – Pienillä markkina-alueilla kuten Virossa monet artistit tekevät kaiken itsenäisesti. He eivät tarvitse keikkabuukkaajaa tai manageria, koska voivat itse soitella puhelimella. Paikallisesti tällainen toiminta on mahdollista, mutta kansainvälisen uran luomiseksi tarvitaan erityistaitoja, laajoja verkostoja, riskinottoa sekä pitkäaikaista sitoutumista, itsekin muusikkona toiminut Sillamaa jatkaa.
 Viron musiikkiteollisuuden kehittymättömyyteen on jälkijättöisesti vaikuttanut myös maan lähihistoria suljettuna neuvostotasavaltana.
 – Rautaesiripun takana Neuvostoliitossa elettiin täysin omaa ja eristäytynyttä elämää, ja olemme vasta viime vuosikymmeninä aloittaneet integraation kansainvälisen musiikkibisneksen kanssa.
 Musiikkibisnekseen halutaan muutosta ja Virossa on nyt ryhdytty tositoimiin. Ammattilaisia ja ammattimaisuutta kaivataan kipeästi lisää.
 – Toivoakseni loppuvuodesta käynnistyy musiikkibisneksen opintokokonaisuus Tallinnan Georg Ots -musiikkikoulussa. Tämä on ensimmäien lajiaan virolaisessa musiikkikoulutuksessa, Virgo Sillamaa kertoo.
 Tallinn Music Weekillä esiintyi muun muassa virolainen metalliyhtye Pedigree, jonka musiikissa kaikuvat Ministryn, Godfleshin ja Neurosiksen raskaat nuotistot.  Jussi Mankkinen / Yle
 Omaperäisestä Kerlistä vielä omaperäisempään Tommy Cashiin
 Kansainvälisesti menestyneimpiin virolaisartisteihin kuuluu edelleen  Kerli Kõiv  eli  Kerli , joka löi itsensä läpi  Love Is Dead  -albumillaan vuosikymmen sitten. Goottivaikutteinen imago ja synkkäsävyinen, omaperäinen tanssipop tekivät Kerlistä nopeasti ilmiön, ja myös Amerikan valloitus onnistui.
 – Kerli otti tietoisen riskin ja matkasi suoraan Yhdysvaltoihin, jossa musiikkiteollisuuden rakenteet olivat valmiina toisin kuin Virossa, joka ei tuolloin pystynyt hänelle sellaista tukea tarjoamaan. Kerlin kohdalla kannattaa huomata, että hänellä on uniikki persoonallisuus, jota fanit musiikin lisäksi seuraavat, Virgo Sillamaa sanoo.
 Fanejaan kuunlapsiksi kutsuva ja nykyisin virolaisella mytologialla ja ladygagamaisella imagolla leikittevä Kerli muutti muutama vuosi sitten Yhdysvalloista takaisin Viroon, josta käsin hän on sittemmin tehnyt musiikkia ja taiteellisesti kunnianhimoisia musiikkivideoita. Uran huippuvuosiin verrattuna fanipohja on kaventunut, mutta pysynyt edelleen lukemissa, joista esimerkiksi usea suomalaismuusikko voi vain haaveilla.
 Tommy Cash esiintymässä vuonna 2018 Unkarin Sziget-festivaalilla.  Marton Monus / EPA
 Virolaisen musiikin kansainväliseksi supertähdeksi on myös nopeassa tahdissa noussut räppäri  Tommy Cash , jota voisi kutsua kokonaisvaltaiseksi taideprojektiksi. Alun perin tanssijana tunnetusta Cashista on vaikea sanoa, kuinka tosissaan hän on hätkähdyttäviä visuaalisia ideoita sisältävien videoidensa ja slaavilaisuutta parodioivan imagonsa kanssa. Cashiä on joissakin yhteyksissä kutsuttu rap-maailman  Salvador Daliksi , eikä suotta. Joidenkin mielestä Cashistä on kasvanut jopa yhtä ikoninen virolaisnimi kuin säveltäjä  Arvo Pärtistä.
 – Viimeaikaisten virolaisten menestystarinoiden ydin on ollut melko samanlainen, oli kyse sitten Tommy Cashistä, Ewert and The Two Dragonsista tai Trad.Attack!-yhtyeestä. Heillä kaikilla on uniikkia taiteellista asennetta ja lahjakkuutta, jota on pedatttu kovalla työllä ja valtavalla omistautumisen määrällä, Virgo Sillamaa analysoi.
 Trad. Attack!-yhtyeen Jalmar Vabarna Jussi Mankkinen / Yle
 Keikalle kaikkiin maailman maihin
 Vielä viisi vuotta sitten folkia ja energistä poppia yhdistelevä Trad.Attack! oli yksi bändi muiden virolaisten bändien joukossa, mutta sitten alkoi tapahtua.
 – Kohtasimme Tallinn Music Weekillä saksalaisen agentin. Hän ryhtyi markkinoimaan meitä ulkomaille, ja hänellä oli myös paljon kontakteja. Agenttimme on ollut avainhenkilö siinä, että kansainvälinen uramme lähti liitoon, Trad.Attack!in  Jalmar Vabarna  toteaa.
 Tällä hetkellä Trad.Attack!illa on vankka fanipohja niin Puolassa, Suomessa, Kanadassa kuin Australiassakin.
 – Australia on ollut meille oikein hyvä maa ja meillä oli siellä äskettäin kolmen viikon aikana neljäntoista konsertin kiertue. Olimme myös kiertueella Japanissa, jossa vastaanotto oli erinomainen. Saksa on meille edelleen vaikea pala, vaikka edellinen levy-yhtiömme oli saksalainen, Vabarna luettelee.
 Trad.Attack!-yhtyeen Sandra Vabarna.  Jussi Mankkinen / Yle
 Vabarnan mukaan Trad.Attack!in kohdalla kansainvälisen näkyvyyden saavuttaminen oli jo alusta lähtien itsestäänselvyys.
 – Lähdimme liikkeelle siitä, että olemme täällä jotakin suurempaa varten. Silloin syntyi myös suunnitelma, että haluamme soittaa maailman jokaisessa maassa.
 Tähän mennessä maita on kertynyt 37 kappaletta. Trad.Attack!in kansainvälisestä fanipohjasta kertoo sekin, että yhtyeen web-sivuilta löytyy tietoa peräti seitsemällä eri kielellä. Kansainvälisesti menestyvänä mutta viroksi laulavana yhtye on kuitenkin poikkeus. Samaan on aiemmin pystynyt ainoastaan folk-metalliyhtye Metsatöll.
 – Metsatöll on ollut meille merkittävä esikuva, koska se on osoittanut, että on mahdollista päästä kansainvälisille markkinoille viroksi laulamalla. Toisaalta taas Trad.Attack!in musiikki perustuu pikemminkin hokemiin ja loitsuihin, ja esimerkiksi Chilessä ihmiset hoilottivat hyvin mukana, vaikkeivät ymmärtäneet sanoista yhtään mitään, Jalmar Vabarna hymyilee.
 Maarja Nuut Jussi Mankkinen / Yle
 Mielikuvia Björkistä
 Eräs tämän hetken jännittävimmistä virolaisista muusikoista on ehdottomasti klassisen musiikkikoulutuksen saanut laulaja-viulisti  Maarja Nuut . Hän aloitti kansanmusiikin parissa, mutta on vienyt ilmaisuaan jatkuvasti kokeellisempaan suuntaan.
 Toissa vuonna Nuut ryhtyi tekemään yhteistyötä Ruumin eli elektromuusikko  Hendrik Kaljujärvin  kanssa. Kaksikon puoli vuotta sitten julkaistua  Muunduja -albumia on ihastellut muun muassa The Quietus -julkaisu, joka listasi sen vuoden merkittävimpien levyjen joukkoon.  Muundujaa  on verrattu muun muassa  Björkin  viimeaikaisiin tuotoksiin.
 – En tiedä, minä liitän itseäni moniin asioihin, kuten luontoon, hiljaisuuteen, kaupunkiin ja ystäviini, mutta vaikka kuuntelen paljon musiikkia, ei ole erityisiä artisteja, joita seuraan aktiivisesti. Teen omaa juttuani ja muu tekevät omaansa, Maarja Nuut toteaa.
 Nuut on siinä mielessä onnellisessa asemassa, että hänellä on täysi taiteellinen vapaus tehdä mitä haluaa.
 – Työskentelen tietynlaisten ja tiettyjen ihmisten kanssa. Toisinaan on hyvä saada neuvoja tai näkökulmia eri puolilta, mutta teen itse kaiken musiikkini ja valitsen myös tavan, miten ja missä sitä haluan esittää.
 Viime aikoina Maarja Nuutilla on ollut kysyntää nimenomaan ulkomailla.
 – Luullakseni musiikkini kiinnostaa ulkomailla, koska siinä on oma soundinsa. Oikeastaan suurin osa aktiviteeteistani tapahtuu Viron ulkopuolella. Soitan täällä pari kertaa vuodessa ja muutoin esiinnyn muualla.
 Yasmyn esiintymässä Jussi Mankkinen / Yle
 Kun kaikki tuntevat kaikki
 Kerlin, Tommy Cashin, Ewert and The Two Dragonsin lisäksi Virosta löytyy useita artisteja, joilla on runsaasti potentiaalia astella kansainvälisille areenoille.
 Tallinn Music Weekillä kohistiin  Anna Kaneelinasta , jonka tyylikäs,  PJ Harveyhin  kallistuva vaihtoehtorock voitti puolelleen lukuisia uusia kuuntelijoita. Myös housea ja trapia sekoittelevan  Yasmynin  keikan eturivissä oli tungosta. Entä sitten hyvin cool  Mart Avi ? Kyseessä voisi laulutyylin perusteella olla Viron  David Bowie .
 Maian kahden faninsa / ystävänsä ympäröimänä.  Jussi Mankkinen / Yle
 Sekä englanniksi että Viroksi laulava 18-vuotias  Maian  taas on tähän mennessä saavuttanut jo paljon: toissa vuonna hän osallistui Viron euroviisukarsintoihin ja hänet kiinnitettiiin saman tien Universal Music Balticin talliin. Singlet  Say It First  ja  Palava Pudru  ovat olleet Virossa kohtalaisia menestyksiä.
 – Haluan vain, että ihmiset pitävät musiikistani riippumatta siitä, ovatko he Virosta tai ulkomailta. Varmaan kaikki artistit ajattelevat kansainvälistä menestystä uransa jossakin vaiheessa, mutta tällä hetkellä minun tavoitteenani ei ole kansainvälinen supertähteys, Maian pohtii.
 Syykin tähän on varsin selvä:  Billie Eilishistä  pitävä nuori laulaja pitää tärkeämpänä viedä ensin koulun päätökseen. Sen jälkeen maailman ovet ovat avoinna.
 – Viron musiikkimarkkinat ovat todella pienet, ja saattaahan se olla tulevaisuudessa jonkinlainen ongelma. Toisaalta taas on kivaa, että kaikki tuntevat toisensa – kaikista pidetään huolta ja kaikkia kannustetaan. Negatiivisia puolia sieltä ei juuri löydy, Maian summaa.

18-vuotias pop-tähti Maian tähtää Viron listojen kärkeen – maasta löytyy roppakaupalla lahjakkuutta, mutta musiikkiteollisuus on vasta lapsenkengissään


Summary: Esitys meni kaupunginhallituksessa läpi tiukassa äänestyksessä.

Helsingin kaupunginhallitus päätti tänään, että se kannattaa huumeiden käyttöhuoneita koskevan erillislain esittämistä valtioneuvostolle.
 Tavoitteena on selvittää, voisiko käyttöhuoneista olla apua esimerkiksi huumekuolemien ja -vammojen ehkäisemisessä.
 Esitys meni kaupunginhallituksessa läpi tiukassa äänestyksessä 8-7. Sitä vastusti esimerkiksi perussuomalaisten Mika Raatikainen, joka tiedotti pitävänsä verovarojen käyttöä huumehuoneisiin edesvastuuttomana.
 Käyttöhuoneessa on mahdollista käyttää huumetta ja saada apua esimerkiksi sen koostumuksen selvittämiseen.
 Käyttöhuoneessa on mahdollista käyttää huumetta ja saada apua esimerkiksi sen koostumuksen selvittämiseen. Huoneita on maailmalla noin sata, mutta Suomessa laki ei ainakaan toistaiseksi mahdollista niiden perustamista.

Esitys huumeiden käyttöhuoneista sai Helsingin kaupunginhallituksen kannatuksen


Summary: Euroopan unioni on valmistautunut sopimuksettoman eron varalta. Ero tapahtuu ensi viikon perjantaina, jolleivat EU ja britit sovi neuvotteluiden jatkoajasta.

Kansainväliset organisaatiot ja sopimukset

Britanniassa äänestetään yhä, löytääkö parlamentti yhteisen näkemyksen EU-erosta. EU-komissio on tehnyt jo oman päätelmänsä.
 – Tällä hetkellä mikään ei viittaa mihinkään järjestäytyneeseen eroon. On loogista ajatella, että edessä on kova Brexit. Se on kova isku Britannialle ja EU:n 27 maalle, EU-komission varapuheenjohtaja  Jyrki Katainen  sanoo.
 Eroon on kuitenkin vielä hetki aikaa. Se tapahtuu ensi viikon perjantaina eli 12.4. jollei muusta sovita. Kataisen mukaan toivonkipinä on niin kauan kuin aikaa on, mutta nyt tilanne näyttää menevän eron suuntaan.
 – Britanniasta ei tähän mennessä ole kuulunut mitään, mikä voisi laukaista tilanteen. Me olemme kuulleet vain, mitä Britannian parlamentti vastustaa. Emme sitä, mitä se kannattaa.
 Katainen sanoo, ettei EU ole tulossa brittejä vastaan kun eropäivä lähestyy.
 – Ei ole mitään viime hetken tarjousta.
 EU-virkamiehet ovat komissiossa tehneet varautumissuunnitelmia jo runsaan vuoden: Britanniassa on paljon lääketeollisuutta, joten saadaanko lääkkeitä? Britit valmistavat paljon sairaaloissa tarvittavia laitteita, onko kaupankäynti viivytyksetöntä? Kun tullit palaavat eron myötä rajoille, kuinka paljon eri maat tarvitsevat tullimiehiä tarkastamaan tuotteiden EU-lainmukaisuutta ja eläinten terveyttä?
 – Haittaa on ihan varmasti, mutta yritämme minimoida ne haitat EU-maiden kansalaisille.
 Silti ero mutkistaa EU-kansalaistenkin elämää. Kataisen mukaan kotieläinten kuljettaminen Britannian ja EU-maiden välillä käy erittäin hankalaksi. Tullit ruuhkautuvat ja jotkut tavarat tulevat kalliimmaksi. Pitkällä aikavälillä kaupan hankaloituminen voi heikentää talouskasvua ja työllisyyttä.
 Katainen: eduskuntavaalit ovat EU-vaalit
 EU-komissaari, entinen pääministeri Jyrki Katainen ihmettelee, miksi Suomen eduskuntavaaleissa ei puhuta lainkaan EU:sta.
 – Kun olin pääministerinä, EU vei työajastani 15 - 40 prosenttia, Katainen (kok.) laskee.
 EU vaikuttaa suureen osaan Suomen lainsäädännöstä. Siksi Kataisen mielestä Suomen poliitikkojen olisi kerrottava, ottaisiko Suomi heidän johdollaan EU:ssa sopeutujan vai vaikuttajan roolin.
 Esimerkiksi sosiaali- ja terveyspalvelut sekä talouskasvuun vaikuttaminen ovat pääosin Suomen sisäistä politiikkaa. Sen sijaan esimerkiksi ilmastopolitiikkaa tehdään paljolti yhdessä muiden EU-maiden kanssa.

EU-komission Katainen varoittaa: Todennäköisesti edessä on kova Brexit


Summary: Pahimmillaan lasten ja vanhempien erimielisyys maatilan tulevaisuudesta voi johtaa välirikkoon.

Tästä on kyse Maatilan sukupolvenvaihdos on pitkä prosessi. Henkinen valmistautuminen on yhtä tärkeää kuin paperisota. Pelisäännöt, työnjako ja vastuut olisi hyvä sopia ennen tilakauppaa.
 Kun Yli-Tervalan tilalla tehtiin sukupolvenvaihdos 13 vuotta sitten, siihen olivat valmiita niin jatkajat kuin luopujatkin.
 Myös tilakaupan jälkeen yhteispeli sukupolvien välillä on toiminut mainiosti, kertoo tilan nykyinen emäntä  Päivi Anttila .
 – Appivanhemmat ovat aina olleet todella avoimia uusille asioille ja tukeneet meitä meidän uusissa suunnitelmissa. Ehkä he ovat salaa pelänneet ja keskenään mutisseet, mutta eivät he meille ole sitä kertoneet. Ja niinhän se pitää ollakin, nauraa Päivi Anttila.
 Jarmo  ja  Marja Anttila  eivät kokeneet luopumisen tuskaa, kun jättivät tilan pojalleen  Tuomo Anttilalle  vuonna 2006.
 – Meidän oli helppo luopua, koska siihen oli valmistauduttu. Me näimme sen vain positiivisena asiana, ettei enää tarvinnut joka aamu nousta kello 5:30 navetalle, kertoo Jarmo Anttila.
 Isovanhemmat ovat korvaamaton apu Hiehohotellin yrittäjäpariskunnalle. Marja Anttila auttaa miniäänsä Päivi Anttilaa lähes päivittäin niin leipomisessa kuin eläinten hoidossa.   Isto Janhunen / Yle
 Jarmo ja Marja auttavat tilan töissä edelleen, mutta nauttivat myös omasta ajasta. Yhteistyö jälkikasvun kanssa on sujuvaa, sillä kodit ovat samassa pihapiirissä.
 – Kyllähän se vaatii toisten huomioon ottamista ja kunnioittamista. Me emme voi astua nuorten varpaille, vaan annamme tilaa, kertoo Marja Anttila
 – Ei neuvota liian paljon, vaan ainoastaan kysyttäessä, tiivistää Jarmo Anttila toimivan yhteistyön salaisuudeksi.
 Toimintaympäristö muuttuu, muuttuuko maatila?
 Pian sukupolvenvaihdoksen jälkeen Yli-Tervalan tilan nuori yrittäjäpari päätti vaihtaa lypsykarjan  hiehojen kasvatukseen  (Hiehohotelli).
 Aluksi uusi suunta hirvitti vanhempia, mutta poikkiteloin ei heittäydytty, sanoo Jarmo Anttila.
 – Herättihän se ajatuksia, koska tätä tuotantomuotoa on aika vähän koko maassa. Mutta nyt voi todeta, että hyvinhän se on mennyt.
 Kaikilla tiloilla ei vastuun siirtäminen uudelle polvelle onnistu yhtä luontevasti. Se on näkynyt myös tilallisille tukea tarjoavassa  Välitä viljelijästä –projektissa  (Mela).
 Eelis, Matias ja Elisa saavat päättää tilan tulevaisuudesta aikanaan. Isto Janhunen / Yle
 Moni tilallinen on väsynyt etenkin talousongelmiin, mutta myös vääntämään vanhempiensa kanssa siitä, kuka tilalla päättää.
 Jos tilalle ei ole tehty ennen sukupolvenvaihdosta muutoksia, joilla pärjätään pitkälle tulevaisuuteen, niin seuraavan tilallisen on se tehtävä, sanoo Välitä viljelijästä -projektin vetäjä  Pirjo Ristola  Maatalousyrittäjien eläkelaitoksesta (Mela).
 – Toimintaympäristö on muuttunut ja uuden sukupolven on mietittävä, millä tästä eteenpäin eletään. Ne keinot eivät ole aina samoja, kuin millä luopujat ovat tilaa pyörittäneet, kertoo Ristola.
 Turhan kallis vain kodiksi
 Yli-Tervalan tilalla liiketoiminta siirtyi sukupolvelta toiselle sujuvasti, sillä jälkipolvelle oli annettu vastuuta tilanpidosta pienestä pitäen. Isovanhemmat auttavat aina pyydettäessä.
 – Auttaminen ja työssä mukana oleminen on mukavaa, kun itsellä ei enää ole täyttä vastuuta siitä tilan hoidosta, kertoo Jarmo Anttila.
 Tuomo Anttila kertoo, että vanhemmat eivät tuppaudu väkisin neuvomaan tai auttamaan. Yrittäjäpari saa tehdä rauhassa omat päätöksensä.
 – Ja kun me tehdään virhe, niin se korjataan sitten itse, nauraa Tuomo Anttila.
 Kolme sukupolvea mahtuu mainiosti samaan pihapiiriin, kun jokainen antaa toisilleen tilaa. Tuomo Anttila (vasemmalla) juttelee isänsä Jarmon (oikealla) kanssa päivittäin. Isto Janhunen / Yle
 Yhteistyö toimii tilakaupan jälkeenkin, kun säännöt ovat selvät. Melan Pirjo Ristola peräänkuuluttaakin henkistä valmistautumista tilakauppaan niin luopujalta kuin jatkajaltakin.
 – Luopujan olisi hyvä totutella ajatukseen, että nyt alkaa uusi elämä, jossa tilan pyörittäminen ei olekaan enää se ykkösjuttu.
 Hyvä olisi sopia kuka tekee mitä ja miten asioita halutaan tehdä: tärkeää on käydä myös se keskustelu, kuka yritystä johtaa tästä eteenpäin, sanoo Ristola.
 Nämä keskustelut vaativat aikaa, niitä ei ratkota viikossa tai parissa. Ristola muistuttaa, että aivan samat asiat olisi sovittava etukäteen myös maatilayhtymää tehtäessä.
 Esimerkiksi tilan tuotantosuunta ei voi olla kiveen hakattu, sanoo Tuomo Anttila.
 – Pääasia on, että saamme elannon tilalta, koska se on yrityksenä ostettu. Asuntona maatila on liian kallis.
 Kukaan ei ole tehnyt väärin
 Vanhemmat ovat usein tilalla korvaamaton apu, näin myös Yli-Tervalan hiehohotellissa. Isovanhempien lisäksi Päivin ja Tuomon kolme lasta osallistuvat tilan töihin jokainen oman intohimonsa mukaan.
 Yhdeksänvuotias  Matias  hakee papan kanssa pienkuormaajalla rehua perheen lemmikki-kyytöille. Kuusivuotias  Eelis  ja yksitoista-kesäinen  Elisa  poimivat kanalasta tuoreet munat mummolaan.
 Matias käsittelee pienkuormaajaa varmoin ottein. Isto Janhunen / Yle
 Seuraava sukupolvi saa aikanaan tehdä omat päätöksensä tilan tulevaisuuden suhteen, sanovat vanhemmat.
 Edellinen sukupolvi on tehnyt omat juttunsa omalla tavallaan, me teemme omalla tavallamme. Eikä se tarkoita että kukaan olisi tehnyt väärin, sanoo Päivi Anttila.
 – Maailma muuttuu ja maatilan pitää muuttua siinä mukana, ihan niin kuin mikä muu yritys tahansa. Tärkeintä on, että maatilalla pysyvät asukkaat.

Vastuun siirto uudelle polvelle ei onnistu aina tiloilla luontevasti, mutta Yli-Tervalassa homma toimii: "Emme voi astua nuorten varpaille"


Summary: Pietarsaaressa on päätetty jatkaa rottien tappamista lähes vuodella. Rottasotaa on käyty jo pari kuukautta.

Pietarsaaren rottayhdyskunta on paljastunut niin suureksi , että torjuntaoperaatiota jatketaan lähes vuodella.
 Tähän mennessä kaupungin historiallisessa puukaupunginosassa eli Skatassa on saatu tapettua jo yli 130 rottaa. Se on yksi Suomen merkittävimmistä yhtenäisistä puukaupunginosista.
 Alueen rottasota on kestänyt reilut kaksi kuukautta.
  Keskimäärin yksi rotta per päivä jää ansaan.  Tuholaistorjuntayritys Anticimex, palvelupäällikkö Jukka Tietäväinen
 Tuholaistorjuntaa hoitavasta Anticimex-yrityksestä kerrotaan, etteivät he ole törmänneet näin suureen, viemärissä asuvaan rottayhdyskuntaan missään muualla Suomessa.
 – Keskimäärin yksi rotta per päivä jää ansaan. Se on sellainen tahti, että tuholaisia on ainakin saman verran lisää. Olen ollut 10 vuotta alalla, enkä ole vastaavaan törmännyt, kertoo palvelupäällikkö  Jukka Tietäväinen  Anticimexistä.
 Operaatio jatkuu viemäreissä
 Maan päällä olevat myrkyttömät sähköansat ja myrkkyasemat poistetaan lähiviikkoina, koska ne eivät ole rottia houkutelleet. Pyyntiä jatketaankin viidellä viemäriansalla.
 – Tuskinpa aivan kaikkia rottia saadaan tuhottua, mutta pääasia, että kanta pienenee. Silloin voidaan estää eläinten tunkeutuminen talojen alapohjiin. Muutamaan ne ovat tiensä jo löytäneet, Tietäväinen sanoo.
 Tuholaistorjuntayrityksestä muistutetaan, että jyrsijät viihtyvät viemäreissä niin kauan kuin niillä on siellä ruokaa ja suojaa, eikä vihollisia näy.
 – Ruuanjätteitä ei siis kannata pöntöstä huuhtoa alas.
 Pietarsaaren puukaupunginosan rottaongelma havaittiin viime joulukuussa, kun päiväkodin alapohjasta löytyi rotan pesä.

Rottien määrä Pietarsaaren viemäreissä yllätti asiantuntijan – rottasota jatkuu vielä kuukausia: "En ole vastaavaan törmännyt"


Summary: Siivoustarvikkeiden myynti on kasvussa etenkin nuorten ikäryhmien keskuudessa. Heille siivoaminen on edullista terapiaa ja välineurheilua.

Kun helsinkiläinen  Maija Ikonen  käy kylässä, saattaa hän vaivihkaa hinkata kylpyhuoneen lavuaarin puhtaaksi käsiä pestessään. Tai suoristaa ohimennen maton hapsut. Yleensä astiat ovat jo tiskikoneessa, ennen kuin ystävä on edes huomannut asiaa.
 Ikonen tunnetaan siitä, että hän siivoaa paljon ja että hänen kotonaan on aina siistiä.
 Projektipäällikkönä markkinointitoimistossa työskentelevä nainen on tuttu näky rätti kädessä myös omalla työpaikallaan. Kollegat hän sai osallistumaan järjestämäänsä toimiston siivouspäivään karkki- ja pullapalkkiolla.
 – Tällainen mä olen! Aina vähän siivoamassa. Mutta se ei ole minulle mikään ongelma, päinvastoin! Siivoaminen on arkinen ilo ja nautinto, kolmekymppinen Ikonen sanoo hymyillen.
 Hän nostaa imurin komerosta. Sitten vaan töpseli seinään ja masiina päälle. Imurin vaativa ääni on musiikkia hänen korvilleen. Aijai!
 – Tämä on ihan suosikkijuttuja! Oikein rakastan sitä, kun pöly katoaa tuonne putkeen! Tulee tunne, että nyt tapahtuu ja saan aikaan.
 Siisti koti on paras ja helpoin sisustusvinkki
 Vaikka Ikosen intohimoinen siivousharrastus on hänen ystäväpiirinsä hyväntahtoisten vitsien kohde, hän ei todellakaan ole mikrokuituliinansa kanssa yksin.
 Vaikka  kotisiivouspalveluiden ostaminen  on viime vuosien aikana yleistynyt, moni haluaa kuitenkin siivota itse ja yhä useampi tahtoo tehdä sen huolellisesti hyvillä varusteilla.
 Siivoaminenkin voi olla välineurheilua, joten innokkaimmat hifistelijät maksavat pölynimurista kuukauden vuokran verran ja keräävät siivouskomeroonsa kaikki uusimmat innovaatiot.
 Iso-Britanniassa siivoustarvikkeiden ja -tuotteiden myynti on kovassa kasvussa . Samansuuntainen kehitys on nähtävissä myös suomalaiskauppojen siivousosastoilla, joiden valikoimat kasvavat koko ajan ekologisempaan ja katseenkestävämpään suuntaan. Kodit ovat aiempaa pienempiä, joten siivousvälineitä pidetään tilan puutteen takia esillä.
 – Siivoustarvikkeiden ja pesu- ja puhdistusaineiden myynti on noussut erityisesti nuorempien ikäluokkien ja lapsiperheiden keskuudessa. Varsinkin kestävät ja vastuullisesti valmistetut siivousvälineet sekä eri värit ja kuosit kasvattavat suosiotaan,  Jaakko Mäntyranta  Keskon viestinnästä sanoo.
 Puhtaan kodin tavoitteleminen liittyy olennaisesti sisustamiseen, joka puolestaan on oleellinen osa jo vuosikausia vallinutta hektisen nykyelämän vastaliikettä  kotoilua .
 Kotiin panostetaan ja siellä puuhastellaan kiireettömästi viihtyisässä ympäristössä.
 Maija Ikosen siivouspäivän kruunaa kimppu leikkokukkia. "Se on viimeinen silaus ja tärkeä osa koko prosessia", hän kertoo. Ville Tapio / Yle
 Koti ja sen sisustaminen ovat osa identiteettiä, joten sitä myös kuvataan omaksi ja muiden iloksi sosiaalisen median takia enemmän kuin koskaan ennen. Ja kuten tiedetään, sosiaalisen median kohtaamispaikoissa moni valitsee lähestystavakseen mieluummin esteettisyyden kuin karun arkirealismin.
 Designsohva kun ei näytä miltään vaatekasan alla.
 Siisti koti on monelle paras ja helpoin sisustusvinkki ja se, mitä tapahtuu ennen kuin koti kiiltää, on raportoimisen arvoista.
 Siivouspäivän pyhittäminen merkki elämänhallinnasta.
 Somen siivousgurut saavat nuoret kuuraamaan kotejaan
 Sosiaalisen median kuvapalvelu Instagramista löytyy miljoonia kuvia ja videoita, joissa ihmiset siivoavat ja esittelevät suosikkituotteitaan.  #cleaning #cleaningobsessed #cleanhouse
 Facebookin lukuisissa siivousryhmissä ihmiset jakavat vinkkejä pinttyneen lian irroittamiseen ja hehkuttavat kilpaa siivouksen jälkeistä autuasta olotilaa:
 "Siisti koti tuo onnellisuutta ja harmoniaa. Prosessi voi olla inspiroiva tai tuskallinen, mutta lopputulos aina sen väärtti!", FB:n aktiivisessa Siivoushullut-ryhmässä kirjoitetaan.
 Yksi puhtaan kodin ilosanoman vaikutusvaltaisimmista julistajista on Essexissä asuva 29-vuotias kampaaja  Sophie Hinchliffe . Hänen  mrshinchome-tilillään  Instagramissa on yli 2,1 miljoonaa seuraajaa. Mrs Hinchin kaltaisten some-vaikuttajien vanavedessä etenkin nuoret aikuiset ovat innostuneet putsaamaan ja puunaamaan.
 Kun Hinchliffe kuuraa keittiön pesualtaan hohtavaksi ja kertoo, millä tuotteella lopputulokseen päästiin, myydään ne samantien loppuun.
 Samoin saattaa käydä hänen nyt huhtikuussa julkaistavalle  Hinch Yourself Happy: All The Best Cleaning Tips To Shine Your Sink And Soothe Your Soul  -kirjalle, joka on keikkunut verkkokauppajätti Amazon bestseller-listalla jo kuukausia ennen ilmestymistään.
 "En ole mikään neuroottinen nurkkien hinkkaaja tai bakteerikammoinen pesuaineilla hifistelijä. Fairylla ja Tolulla pärjää pitkälle", Maija Ikonen kertoo. Ville Tapio / Yle
 "Töissä on aina joku asia on kesken, siivotessa tulee valmista"
 Muutama vuosi sitten Japanista maailmanlaajuiseksi ilmiöksi levinnyt  KonMari-menetelmä  lupasi tavaroiden karsimisen ja järjestelyn olevan elämänmullistava taika kohti hyvinvointia. Myös Ikonen soveltaa  Marie Kondon  oppeja ja elää mahdollisimman pienellä tavaramäärällä.
 Nousevan auringon maasta kotoisin on myös  toinen siivousguru  buddhalaismunkki  Shōkei Matsumoto , jonka oppi sisäiseen rauhaan kuuluu näin: "putsaa, jynssää, kiillota ja lakaise aina kuin voit".
 Matsumoto kirjoittaa  A Monk's Guide to a Clean House and Mind  -kirjassaan, että kaikista tärkeintä siivoamisessa on säännöllisyys.
 Ikonen on siivousmunkin kanssa samaa mieltä. Torstai-illoille hän ei sovi tapaamisia, sillä ne on pyhitetty kodista huolehtimiselle.
 Päivä on taktisesti valittu. Siivoamalla jo torstaina, viikonloppuna voi sitten keskittyä muihin harrastuksiin tai tehdä tarvittaessa jonkin enemmän aikaa vievän "projektisiivouksen", kuten vaikka kuvata vaatteita fb-kirpputorille tai pestä ikkunat.
 "Siivoamisessa parasta on sen konkreettisuus. Siitä seuraa aikaansaava ja tarmokas olo."  Maija Ikonen, siivousharrastaja
 – En ole mikään neuroottinen nurkkien hinkkaaja tai bakteerikammoinen pesuaineilla hifistelijä. Fairylla ja Tolulla pärjää pitkälle, Ikonen kertoo metodeistaan.
 Siivouspäivän tehtävälistalla on yleensä imurointi, moppaus, pölyjen pyyhkiminen, roskien vieminen ja pyyhkeiden vaihtaminen puhtaisiin. Rutiinin kruunaa tuoreiden leikkokukkien asetteleminen maljakkoon.
 – Siivoamisessa parasta on sen konkreettisuus. Lopputulos, jonka itse saan aikaan. Työelämä on vellovaa ja aina joku asia on kesken. Siivotessa tulee oikeasti valmista. Siitä seuraa aikaansaava ja tarmokas olo. Siistissä kodissa voi vaan olla.
 Ikonen muistuttaa, että helppohan hänen on lapsettomana yksineläjänä pitää kotinsa aina siinä kunnossa, että hän voisi keittää milloin tahansa kahvit korkea-arvoisemmallekin yllätysvieraalle.
 Silloin jos ruokakuntaan kuuluu myös muita ja varsinkin niitä pienempiä kanssa-asujia, siistin kodin ylläpito ei ehkä olekaan vain kivaa ajanvietettä.
 – Jos voin auttaa ystäviäni heidän kiireisessä lapsiperhearjessaan, niin menen mielelläni heidän luokseen siivoamaan, hän lupaa.
 "Minulle on tärkeää, että kaikki tavarat löytyvät helposti ja että kaikelle on oma paikkansa", Maija Ikonen kertoo. Hänen Punavuoressa sijaitsevassa yksiössään on 33 neliötä. Ville Tapio / Yle
 Ikonen tuumaa, että yhdessä tekeminen voisi ylipäänsä olla ratkaisu sellaisille, joille kaikki siivoamiseen liittyvä on vihoviimeistä puuhaa.
 Toinen vaihtoehto on siivota hammasta purren vaan siksi, että urakan lopussa häämöttää harmoninen lopputulos: siisti koti, jossa voi ottaa rennosti, koska villakoirat eivät pyöri jaloissa.
 – Siivoamisesta voi tehdä kivan jutun, jos laittaa hyvät musat soimaan ja ajattelee, että se on sielunhoitoa, eli siinä tulee samalla hoitaneeksi myös omaa päätään. Luovuus lähtee ihan eri tavalla liikkeelle kun tekee jotain mekaanista, kuten vaikka imuroi.
 Siivoaminen voi edistää tai nakertaa mielenterveyttä
 Yksi syy siihen, miksi moni tarttuu mielellään moppiin on se, että päivät kuluvat ruutujen äärellä kyyhöttäen, kun taas siivoaminen motivoi ylös ja liikkumaan. Käsillä tekeminen on konttorirotalle kaivattua vaihtelua.
 Siivotessa tulee luontaisesti samalla järjestäneeksi myös omaa mieltään.
 "Siivoamien ei ole pitkäaikainen lääke, vaan hankalat tunteet on pystyttävä myös kohtaamaan."  Emilia Kujala, sosiaalipsykolgi, mindfulness-kouluttaja
 Monelle siivoaminen käy siten eräänlaisesta edullisesta tee-se-itse terapiasta. Tämän tietää sosiaalipsykologi, mindfulness-kouluttaja  Emilia Kujala .
 – Siivoaminen ja järjestely voi olla mielekäs, omien arvojen mukainen ja terapeuttinen flow-tilan kaltainen kokemus, jossa oman toiminnan lopputulos näkyy hyvin konkreettisesti ja palkkiona voi syntyä hallinnan kokemusta, tyytyväisyyttä itseen ja mielihyvää itse tekemisestä, johon voi hyvällä tavalla uppoutua, Kujala sanoo.
 Tällöin siivoaminen voi olla  mindfulnessia, eli tietoista ja hyväksyvää läsnäoloa , jossa keskitytään hetkeen. Säännöllisen mindfulnessin  on tutkittu  vähentävän stressiä, helpottavan masennusoireisiin, laskevan verenpainetta, parantavan vastustuskykyä ja helpottavan myös krooniseen kipuun.
 Kujala muistuttaa, että siivoaminen on mindfulnessia vain silloin, jos sitä tekee oikeista syistä. Esimerkiksi siksi, että siivoaminen motivoi itsessään ja tuottaa iloa.
 Sosiaalipsykologi kertoo, että joidenkin ihmisten kohdalla siivoaminen ja paikkojen järjestely voi myös olla toistuva keino säädellä hankaliksi koettuja tunteita ja ajatuksia ja olla luonteeltaan siksi pakonomaista. Silloin siivoaminen ei enää edistäkään mielen hyvinvointia, vaan voi jopa nakertaa sitä.
 – Siivoaminen voi joskus toimia hyvänä aikalisänä, jos haluaa hetkellisesti sysätä ikäviä tunteitaan syrjään. Se ei kuitenkaan ole pitkäaikainen lääke, vaan hankalat tunteet on pystyttävä myös kohtaamaan, Kujala kertoo.
 "Siivoaminen auttaa kaikkeen"
 Maija Ikonen oppi siivouksen ilot jo pesuaineen tuoksuisessa lapsuudenkodissaan, jossa äiti iskosti tyttärensä päähän "Tuo tullessas, vie mennessäs. Tee siellä ollessas!" -mantran. Sitä Ikonen uskoo toteuttavan autopilotilla loppuelämänsä.
 Siivoaminen on hänelle ensisijaisesti mielekäs rutiini, joka tuo järjestystä epäsäännölliseen arkeen. Siivoamalla kotiaan Ikonen myös osoittaa itselleen, että välittää ympäristöstään ja sitä kautta myös omasta hyvinvoinnistaan.
 – Uskon että siivoaminen auttaa kaikkeen. Silloin kun itse olen ollut allapäin, olen yrittänyt tehdä edes vähän jotain. Mennä ulos tai siivota, yleensä olen siivonnut ja se on kyllä auttanut.
 Ikonen on pohtinut, että rakkaasta harrastuksesta voisi tulla myös ura. Ikonen kertoo haaveilevansa omasta ylellisestä siivousalan yrityksestä.
 – Palveluun kuuluisi siivouksen lisäksi pieniä kauniisti aseteltuja pikkuherkkuja, leikkokukkia ja hienosti taiteltuja pyyhkeitä. Sellaista hotellimaista luksuksen tuntua. Helsingissä on fyrkkajengiä, tällä voisi hyvin lyödä leiville, Ikonen ilmoittaa ja lisää sitten:
 – Vaikka siivoaminen ei ole ihan kaikkien juttu, en tiedä montakaan, ketkä eivät nauttisi tulla siistiin kotiin.
 Juttuun on haastateltu myös Facebookin Siivoushullut-ryhmän jäseniä, pohjoismaiden johtavan siivoustuotteiden valmistaja Sinituote Oy:n markkinointikoordinaattori Marika Saarinummea ja Psykoterapiakeskus Vastaamon ratkaisukeskeistä psykoterapeuttia Tuija Terävää.
 Testaa  tästä   millainen siivooja sinä olet.

Maija Ikonen saattaa siivota salaa ystäviensäkin kotona: "Tällainen mä olen, aina vähän siivoamassa!" – Nuoret aikuiset puunaavat somen ja mielenrauhan takia


Summary: Rolling Stones -yhtyeen keulamiehen odotetaan toipuvan täysin sydänleikkauksesta.

Brittiläiset 60- ja 70-lukujen rockyhtyeet ja -artistit

Rolling Stones -yhtyeen keulamies  Mick Jagger  käy tällä viikolla leikkauksessa, jossa hänen sydänläppänsä korvataan tekoläpällä.
 Drudge Report  -uutissivusto kertoo, että Jagger, 75, leikataan New Yorkissa. Hänen arvellaan toipuvan operaatiosta täysin.
 Rolling Stones ilmoitti lauantaina lykkäävänsä yhtyeen Yhdysvaltain- ja Kanadan-kiertuetta Jaggerin hoidon ajaksi. Jagger pahoitteli tuolloin Twitterissä faneilleen aiheuttamaa pettymystä.
 Drudge Reportin mukaan Jaggerin arvellaan voivan palata lavoille kesään mennessä.

Mick Jagger sydänleikkaukseen – odotetaan palaavan lavoille kesään mennessä


Summary: Miehiä ja poikia -dokumentti oli juuri ensi-illassa ja nyt Berghäll kerää kansainvälistä rahoitusta jo uuteen elokuvaan.

Dokumenttiohjaaja  Joonas Berghäll  tuli yhdeksän vuotta sitten tunnetuksi elokuvasta  Miesten vuoro.  Saunassa elämänsä iloista ja murheista avautuvista miehistä kertova elokuva miellytti sekä katsojia että kriitikoita. Se pyöri elokuvateattereissa yli 50 viikkoa ja keräsi teattereihin yli 50 000 katsoja.
 Viime perjantaina sai ensi-iltansa Miesten vuoron sisarelokuva  Miehiä ja poikia . Berghäll haluaa elokuvissa, ja muussakin elämässä levittää asioista puhumisen kulttuuria.
 – Uskon siihen, että se jos pitää jotain ongelmaa vain sydämessään, eikä kerro siitä kenellekään vaan lisää ja pitkittää tuskaa. Sen sijaan että päästää sen ulos – on se sitten parhaan ystävän kanssa saunan lauteilla, tai puolisolle, tai käy vaikka kerran psykologilla.
 Puhumattomuuden tunnelin päässä paistaa valo
 Osa suomalaisista miehistä osaa jo puhua, mutta puhumattomuus on yhä ongelma, sanoo Berghäll Puoli seitsemän -ohjelman haastattelussa.
 – Valoa on tunnelin päässä, niin uskon. Mutta siihen pitäisi myös esimerkiksi median vaikuttaa, ja antaa miesten olla. Eikä pelkästään niin, että ollaan feminiinisiä, vaan niin että se suomalaisen pojan tai miehen laatikko missä peuhata olisi mahdollisimman laaja.
 Ohjaajan suurin esikuva on oma äiti
 Joonas Berghäll kasvoi Kemissä yksinhuoltajaperheessa. Koko elämän ajan miehen suurin esikuva on ollut oma äiti.
 – Äiti oli minulle ystävä, filosofi ja älykkö, ja opetti niitä tiettyjä arvoja lapsuudessa, joita haluan noudattaa nyt. Hänelle kaikki ihmiset olivat tasa-arvoisia.
 Tasa-arvoajattelu näkyi ohjaajan lapsuudessa aina lelulaatikkoa myöten.
 – Veikkaan että olin Kemin Takajärvellä ainoa 5-vuotias pikkupoika jolla oli Mutru-nukke ja My little pony, mutta samaan aikaan halusin oman kirveen, sahan ja vasaran. Se laatikko, jossa kasvoin oli hyvin laaja.
 Elokuvarahoistusta suomalaisen miehen taktiikalla
 Joonas Berghäll kerää jo kansainvälistä rahoitusta seuraavaa dokumenttielokuvaa varten. Hän on huomannut, että kansainvälisten rahoittajien pitchaus-tilaisuuksissa kannattaa olla vain oma suomalainen itsensä.
 – Olen keksinyt siihen oman juonen. Olen mahdollisimman tavallinen normaali suomalainen mies – oma itseni. Ja olen huomannut, että silloin olen parhaimmillani. Kaikki yrittävät olla niin kansainvälisiä, mutta entä jos oletkin välillä vain se juro, yksin kulmassa seisova mies. On se tepsinytkin.
 katso Joonas Berghällin koko haastattelu  Yle Areenasta .

Miesdokumenteista tunnetun Joonas Berghällin tärkein esikuva oli oma äiti: "Hänelle kaikki ihmiset olivat tasa-arvoisia"


Summary: Pakollisen erokurssin tarkoituksena on muun muassa laittaa vanhemmat pohtimaan, miltä avioero näyttää lasten silmin.

Tanskassa astui maanantaina voimaan uusi sääntö, jonka mukaan avioeroa hakevat alaikäisten lasten vanhemmat joutuvat osallistumaan netissä pakolliselle erokurssille.
 Lisäksi huhtikuun ensimmäisestä päivästä alkaen avioeroa hakeville vanhemmille tulee kolmen kuukauden harkinta-aika. Tämän ajan sisällä heidän tulee suorittaa  Yhteistyö avioeron jälkeen (SES)  -niminen verkkokurssi.
 Kyseessä ei ole aprillipila. Aiheesta kertoi viime joulukuussa  Politiken-lehti .
 Viestintää ja lasten huomioimista
 Lehden mukaan kurssin ideana on laittaa vanhemmat miettimään, miltä avioero näyttää lasten näkökulmasta.
 Lisäksi kurssilla käydään läpi, miten entisten puolisoiden kannattaa kommunikoida keskenään ja lasten kanssa eroprosessin aikana ja avioeron jälkeen.
 Kurssi suoritetaan älypuhelimeen ladattavan sovelluksen avulla. Kööpenhaminan yliopiston tutkijoiden kehittämän aineiston läpikäymiseen pitäisi kulua noin puoli tuntia.
 Sovelluksen avulla eroavat pariskunnat voivat myös saada apua asiantuntijoilta sekä keskustella toisten vanhempien kanssa.
 Tavoitteena on saada ihmiset keskustelemaan enemmän keskenään ja ymmärtämään paremmin, kuinka avioero vaikuttaa eroavan parin lähipiiriin.
 Kokeissa eron aiheuttamat oireet vähenivät
 Tutkijat havaitsivat kokeissa, että kurssin neuvoja noudattaneet eroavat vanhemmat kärsivät harvemmin muun muassa ahdistus- ja masennusoireista kuin ne, jotka eivät suorittaneet kurssia.
 Kurssin suorittaneiden sairauspoissaolot töistä myös vähenivät verrattuna kontrolliryhmään. Tutkimukseen osallistui noin 2 600 vanhempaa.
 Vuonna 2018  noin 46,5 prosenttia  avioliitoista päättyi eroon Tanskassa. Aiemmin alaikäisten lasten vanhemmat pystyivät saamaan eron noin viikossa.

Haluatko avioeron? Tanskassa eroa hakevat vanhemmat pakotetaan yhteistyötä ja kommunikointia opettavalle kurssille


Summary: EU tukee Eritreaa hätärahastosta, jonka tarkoituksena on puuttua Afrikasta Eurooppaan suuntautuvan muuttoliikkeen syihin luomalla työpaikkoja.

Teiden, katujen, lentokenttien ja urheilualueiden rakentaminen

Euroopan Unionin rahoittama tienrakennusprojekti koillisafrikkalaisessa Eritreassa teetetään pakkotyövoimalla, sanovat maan ihmisoikeusaktivistit.
 EU tukee projektia osana pyrkimyksiään vähentää Afrikasta Eurooppaan suuntaavien siirtolaisten määrää.
 Foundation Human Rights for Eritreans -ihmisoikeusjärjestö (FHRE) sanoo  Britannian yleisradioyhtiö BBC:n  mukaan, että tieprojektissa työskentelevät on värvätty Eritreassa pakollisen kansallispalveluksen kautta.
 Kansallispalvelus tarkoittaa Etitreassa järjestelmää, jossa täysi-ikäistyvät nuoret kulkevat karun sotilaskoulutusleirin kautta kohti valtion määräämää tulevaisuutta. Monet päätyvät armeijaan, josta heidät voidaan vuokrata työvoimaksi esimerkiksi julkisille tai yksityisille rakennustyömaille.
 FHRE uhkaa haastaa EU:n oikeuteen unionin oman ihmioikeusperuskirjan rikkomisesta, mikäli EU ei peräänny tieprojektista.
 FHRE:n johtaja  Mulueberhan Temelso  kuvailee Eritreaa ”ulkoilmavankilaksi, missä jokainen kansallispalvelussa työskentelevä on äärimmäisen ankarien olosuhteiden vanki.”
 Teoriassa kansallispalveluksen kesto on 18 kuukautta, mutta käytännössä se voi kestää vuosikausia.
 Esimerkiksi ihmisoikeusjärjestö Amnesty International kuvaili vuonna 2016, että kansallispalvelujärjestelmä ”on riistänyt maan nuorten unelmat luoden kokonaisen eritrelaispakolaisten sukupolven.”
 Eritrean mukaan ihmisoikeusjärjestöjen maalailema kuva maan kansallispalvelusta on vääristynyt. Lisäksi maa korostaa, ettei kansallispalvelun kesto ole rajaton.
 EU tukee Eritreaa 20 miljoonalla eurolla. Varat tulevat Afrikka-hätärahastosta, joka perustettiin vuoden 2015 siirtolaiskriisin jälkimainingeissa. Rahaston tarkoitus on puuttua muuttoliikkeen syihin luomalla työpaikkoja.
 EU on todennut olevansa tietoinen siitä, että Eritrean tieprojekti toteutetaan kansallispalven kautta. Unioni kuitenkin korostaa, että työntekijöille maksetaan työstä, ja että palkat ovat nousseet viime aikoina.
 BBC:n siteeraamat eritrealaislähteet kuitenkin kiistävät tiedot palkkojen noususta.
 BBC:n mukaan vuodesta 2016 lähtien kansallispalvelun sotilaille on maksettu kuukausittain vajaat 107 euroa. Erillaisten vähennysten, kuten muona-annosten jälkeen sotilaille jää käteen reilu 15 euroa ja heidän perheelleen puolestaan vajaat 36 euroa.
 Aiheesta lisää:
 EU accused of funding project in Eritrea using 'forced labour'

EU:n syytetään rahoittavan Eritreassa pakkotyövoimalla tehtävää tienrakennusprojektia


Summary: Jatkuvien ja eri puolille maata levinneiden mielenosoitusten takia presidentti Abdelaziz Bouteflikan tukijat ovat kaikonneet.

Algerian presidentti  Abdelaziz Bouteflika  eroaa ennen kuin hänen presidenttikautensa loppuu 28. huhtikuuta. Asiasta ilmoitti presidentin toimisto lausunnossaan maanantaina.
 Lausunnon mukaan ennen eroaan presidentti tekee tärkeitä päätöksiä. Tarkempia tietoja päätöksistä ei annettu.
 Algerialaiset osoittivat mieltään presidentti Abdelaziz Bouteflikaa vastaan Algiersissa 29. maaliskuuta.  Mohamed Messara / EPA
 Presidentin eroa on vaadittu jo pitkään eri puolilla maata järjestetyissä mielenosoituksissa. Bouteflika, 82, ilmoitti viime kuussa, ettei aio asettua enää ehdolle viidennelle kaudelle. Sairaalloinen presidentti on esiintynyt vain harvoin julkisuudessa vuoden 2013 jälkeen.
 Mielenosoitusten takia Bouteflikan tukijat ovat kaikonneet. Viime viikolla asevoimien komentaja, kenraali  Ahmed Gaid Salah  kehotti presidenttiä eroamaan tai hyväksymään sen, ettei voi enää jatkaa maan johdossa terveyssyistä.
 Myös Bouteflikan koalitioita pitkään tukenut RND-puolue vaati hänen eroaan.
 Aiheesta lisää:
 Algerian pääkaupungissa valtava mielenosoitus presidenttiä ja valtaeliittiä vastaan – "Olette Ali Baba ja 40 rosvoa"

Algerian sairaalloinen presidentti eroaa ennen kautensa loppua


Summary: Kuun ylin lämpötila mitattiin Ahvenanmaalla, alin Utsjoella, kertoo Ilmatieteen laitos.

Maaliskuu oli suuressa osassa maata tavanomaista leudompi, kertoo Ilmatieteen laitos. Maaliskuun keskilämpötila vaihteli lounaissaariston yhdestä plusasteesta Pohjois-Lapin yhdeksään miinusasteeseen.
 – Tilastojen mukaan maaliskuu oli suuressa osassa maata 1–2 astetta tavanomaista leudompi. Ainoastaan Keski- ja Pohjois-Lapissa maaliskuun keskilämpötila oli lähellä tavanomaista tai hieman sen alle, Ilmatieteen laitoksen tiedotteessa kerrotaan.
 Leudompi maaliskuu ei ole kuitenkaan harvinainen, vaan leuto maaliskuu toistuu keskimäärin useamman kerran vuosikymmenessä.
 Maaliskuun ylin lämpötila mitattiin Ahvenanmaan Jomalassa, jossa kuun lopulla mitattiin 13,4 astetta. Alin lämpötila oli Utsjoen Kevojärvellä kuun alussa mitattu 37,9 pakkasastetta.
 Viime kuu oli paikoin poikkeuksellisen sateinen
 Maaliskuussa maan yli liikkui useita matalapaineita, minkä takia kuu oli suuressa osassa maata tavanomaista sateisempi.
 Idässä ja pohjoisessa sademäärät olivat paikoin jopa poikkeuksellisen suuria. Esimerkiksi Sodankylän Tähtelässä mitattiin aseman yli 100-vuotisen havaintohistorian suurin maaliskuun sademäärä, 66,6 millimetriä.
 Kuukauden suurin sademäärä mitattiin Puolangan Paljakassa Kainuussa, 85,3 millimetriä. Vähiten sadetta saatiin Utsjoen Kevolla, missä sademäärä jäi 11 millimetriin.
 Kuun lopulla lunta oli Pohjois-Karjalasta Lappiin puolesta metristä metriin ja muualla maassa 10–50 senttimeriä.
 – Lumensyvyydet olivat kuukauden vaihtuessa tavanomaista pienempiä suuressa osassa maata, Ilmatieteen laitos kertoo.
 "Talven selkä on taitettu"
 Huhtikuu alkaa päivystävän meteorologin Iiris Viljamaan mukaan keväisellä siksakilla, eli päivällä lämpötilat kohoavat helposti plussan puolelle, mutta yöt ovat vielä kylmiä. Esimerkiksi vielä Tampereen korkeudella käydään Viljamaan mukaan joka yö pakkasen puolella vielä parin viikon ajan.
 – Talven selkä on kyllä jo taitettu, mutta kymmenen asteen päivälämpötiloja ei ole nyt tulossa, Viljamaa sanoo.
 Torstaihin asti sateet ovat vähäisiä lähes koko maassa. Sen jälkeen Pohjois-Suomeen saapuu sadealue, ja maan keskivaiheillakin saadaan sateita loppuviikosta.
 Aiheesta lisää:
 Jälleen yksi mittaushistorian lämpimimmistä talvista – Ylen juttu näyttää luvut kuukausi kuukaudelta

Maaliskuu oli tavanomaista leudompi ja poikkeuksellisen sateinen


Summary: Jihadismitutkija Juha Saarisen mukaan Euroopassa on nähty, että myös naiset ovat muodostaneet iskusoluja.

Suomeen palaavia vierastaistelijoita suurempi ongelma ovat tällä hetkellä naiset ja lapset, jotka ovat Syyriassa leireillä, arvioi sisäministeriön poliisiosaston kehittämispäällikkö  Tarja Mankkinen .
 Mankkinen huomautti tänään keskiviikkona Ylen A-studiossa, että varsinaisia vierastaistelijoita eli miehiä ei ole hänen tietojensa mukaan alueelta juurikaan tulossa.
 – Isompi ongelma tällä hetkellä ovat naiset ja lapset, jotka ovat siellä leireillä, Mankkinen pohti.
 Sisäministeriön poliisiosaston kehittämispäällikkö Tarja Mankkinen sanoo, että Syyriaan vietyjen lasten tilanne on ongelmallinen. Yle
 Hän huomautti, että alueella olevat naiset ovat saattaneet oleskella siellä pitkään. Naiset ovat myös itse todennäköisesti osallistuneet eri tavoin terroristiseen toimintaan.
 – Sellainen ajatus, että naiset olisivat jotenkin viattomia uhreja, ei pidä paikkaansa, Mankkinen jatkoi.
 Lapset kasvatettu ideologiaan
 Mankkinen huomautti, että alueelle vietyjen lasten tilanne on ongelmallinen.
 – Haasteena on se, että heihin liittyy myös uhka, koska heidät on varmasti kasvatettu siihen ideologiaan ja he ovat olleet propagandan kohteena, Mankkinen selitti.
 Jihadismitutkija Juha Saarinen huomautti, että naisilla on myös omia agendoja. Yle
 Ilta-Sanomat uutisoi viime viikonloppuna  Suomessa jo 15 vuoden ajan vaikuttaneesta radikaalia islamia harjoittavasta verkostosta, jossa keskeisessä roolissa ovat olleet kantasuomalaiset muslimeiksi kääntyneet naiset. Tähän verkostoon linkittyy myös  Sannana  tunnettu  CNN:n haastattelussa  esiintynyt suomalaiselta kuulostava nainen.
 A-studion terrorismikeskusteluun osallistunut jihadismitutkija  Juha Saarinen  totesi, että naisilla oli selkeä rooli Isisissä, joka pyrki rakentamaan yhteiskuntaa.
 – Silloin kun jihadistinen ryhmä ei pyri pelkästään osallistuman taisteluihin, vaan myös rakentamaan yhteiskuntaa, niin naisilla on siinä selkeä rooli. He ylläpitävät kotia ja kasvattavat seuraavaa taistelijasukupolvea, Saarinen selitti.
 Naiset ovat muodostaneet iskusoluja
 Saarinen huomautti, että naisilla on kuitenkin myös omia agendoja ja haluja. He eivät ole automaatteja, jotka käyttäytyvät siten kuin ryhmä omassa ideologiassaan määrää.
 Saarisen mukaan Euroopan laajuisesti on nähty, että myös naiset ovat muodostaneet iskusoluja.
 – Vaikka tällaista naisten toteuttamaa terrori-iskua ei ole vielä toteutunut, niin tätä väkivallan uhan elementtiä alaa olla jonkin verran nähtävissä.
 Lue lisää:
 Suomen vankiloissa on ainakin yksi terroristi ja mahdollisesti kymmeniä radikalisoituneita – Rikosseuraamuslaitos heräsi ongelmaan ja perusti erikoisryhmän
 Jouni palasi Syyriasta hengissä, naisten epäiltiin värvänneen lapsensa – Ylen selvitys paljastaa, millaisia ovat terrorismitutkinnat Suomessa
 Ensimmäinen ulkomailla terrorismista tuomittu suomalainen on siirretty Suomeen kärsimään rangaistustaan – opetti koraania Isisissä

"Ajatus, että naiset olisivat viattomia uhreja, ei pidä paikkaansa" – Naiset ja lapset palaavia vierastaistelijoita suurempi ongelma


Summary: Palkintona hyvästä lukiomenestyksestä häämöttää vapaapääsy yliopistoon. Nuoremmilta yläkoulun opiskelijoilta puolestaan odotetaan entistä valmiimpia tulevaisuuden suunnitelmia.

Ensi vuonna voimaantuleva pääsykoeuudistus lisää ylioppilastutkinnon merkitystä yliopistojen valintakiintiöissä.
 Tämä tietää lisää paineita sekä lukiolaisille että lukioon tähtääville.
 Valmiuksia menestykselliseen lukio-opiskeluun haetaan entistä useammin jo peruskouluiässä hankittavalla maksullisella lisäopetuksella.
 Maksullista lisäopetusta ja valmennuskursseja tarjoavat yritykset ovat haistaneet markkinaraon ja tarjoavat tuotteitaan nyt entistä nuoremmille opiskelijoille.
 Mikä korkeakoulujen opiskelijavalinnoissa muuttuu vuoteen 2020 mennessä? Nykyistä merkittävästi suurempi osa korkeakoulujen opiskelijoista valitaan ylioppilastutkinnon arvosanojen ja ammatillisen perustutkinnon arvosanojen perusteella, ns. todistusvalinnassa Todistusvalinnan lisäksi järjestetään valintakokeita niille, joita ei voida valita todistuksen perusteella Vähimmäispistemääristä ilmoitetaan syksyllä 2019, kun julkistetaan kaikkien hakukohteiden yksityiskohtaiset valintaperusteet Lähde: Opetusministeriö
 Kasvavaa asiakaskuntaa ovat peruskoulun yläluokan oppilaat, jotka tähtäävät yliopistoon.
 – Nuoret haluavat valmistautua ylioppilaskirjoituksiin entistä paremmin, koska ylioppilaskirjoituksilla on jatkossa ratkaiseva merkitys. Tätä varten meillä on suunniteltu useita erilaisia palveluja, jotka on tarkoitettu nimenomaan peruskoulun yläluokille, sanoo toimitusjohtaja  Janne Nousiainen  Valmennuskeskuksesta.
 Elise Tykkyläinen / Yle
 Lisäopetuksen kysyntä kasvussa
 Tarjolla on muun muassa perinteisiä matematiikkaharjoituksia sekä opiskelunohjausta yksityisesti, suuremmassa ryhmässä tai verkon kautta.
 Myös muissa maksullista lisäopetusta tarjoavissa yrityksissä, kuten esimerkiksi Eximiassa ja TutorHousessa, uskotaan samankaltaiseen näkymään.
 – Uskon, että yläasteen yläluokille suunnatun lisäopetuksen kysyntä tulee lisääntymään sen myötä kun ylioppilastodistuksen merkitys kasvaa, sanoo toimitusjohtaja  Pekka Impiö  TutorHousesta.
 Myös perinteisten yliopiston pääsykoekurssien kysynnän odotetaan lisääntyvän kilpailun kiristymisen myötä.
 – Pääsykoeuudistuksen johdosta kilpailu itse asiassa vaan kiristyy keskiverto-opiskelijoiden joukossa. Kun he eivät voi päästä suoraan yo-papereilla sisään halutuimpiin opiskelupaikkoihin, he kilpailevat entiseen tapaan valintakoekiintiössä, joka tulee pienentymään uudistuksen myötä, sanoo Nousiainen.
 Valmennuskeskuksessa kurssien hinnat vaihtelevat muutamasta sadasta eurosta viiteen tuhanteen euroon.
 – Viiden tuhannen euron kurssi on niin sanottu täyden takuun kurssi, jossa asiakas saa rahansa takaisin, jos ei saa opiskelupaikkaa haluamallaan alalla, sanoo Nousiainen.
 Ristiriitainen uudistus?
 Vuoden kuluttua voimaantuleva pääsykoeuudistus herättää ristiriitaisia tunteita.
 Mikael Lehtonen  pyrkii Helsingin yliopistoon opiskelemaan politiikkaa ja viestintää sekä Tampereen yliopistoon opiskelemaan puheviestintää. Politiikan ja viestinnän pääsykoetta varten Lehtonen osallistuu 600 euron arvoiselle valmennuskurssille.
 Kristiina Lehto / Yle
 – Jos en pääse näistä kumpaakaan, niin uskon, että pääsen suoraan ylioppilastodistuksen perusteella opiskelemaan Helsinkiin hallintotieteitä. Jos tämäkään ei onnistu, niin harkitsen korottavani ylioppilastodistuksen arvosanoja, jotta pääsen suoraan papereilla sisään. Pääsykoeuudistuksen yksi hyvä puoli on juuri se, että arvosanoja voi korottaa vapaammin.
 Sara Holappa  hakee Helsingin yliopiston valtiotieteelliseen tiedekuntaan opiskelemaan sosiaalitieteitä.
 Lehtikuva / Heikki Saukkomaa
 Jos Holappa ei pääse opinahjoon sisälle pääsykokeilla tänä keväänä, niin hän uskoo pääsevänsä ensi keväänä suoraan ylioppilastodistuksen perusteella.
 – Pääsykoeuudistus on omalta kannaltani hyvä, koska olen kirjoittanut hyvät yo-paperit. Tiedän, että jos tänä keväänä en onnistu pääsykokeessa, niin ensi keväänä on jopa helpompi päästä sisään, sanoo Holappa.
 Valmennuskeskuksen toimitusjohtaja Nousiainen puolestaan pitää pääsykoeuudistusta jo nyt epäonnistuneena siksi, että sillä ei saavuteta sille asetettuja tavotteita.
 – Tässä käy helposti niin, että lukiosta tulee itse asiassa nelivuotinen eli vuoden pitempi, koska oppilaat haluavat korottaa arvosanojaan taatakseen jatko-opiskelupaikan. Opiskelijoiden siirtyminen työelämään tulee tästä syystä viivästymään. Tarve valmentautua ylioppilaskirjoituksiin kasvaa, mikä puolestaan lisää maksullisen opetuksen tarvetta. Tämäkin on vastoin uudistuksen tavotteita.
 Opetushallituksessa pääkoeuudistusta kohtaan esitettyyn kritiikkiin suhtaudutaan rauhoittelevasti.
 – Tietenkin on ymmärrettävää, että vanhemmat haluavat parasta lapsilleen ja että nuoret haluavat päästä korkeakouluun. Minusta tässä nyt kuitenkin vähän turhaan pelätään sitä, että vain kuuden ällän ylioppilaspapereilla voi päästä opiskelemaan. Kyllähän yliopistojen sisäänpääsyssä edelleen säilyy hyvin merkittävänä väylänä pääsykokeet ja mahdolliset muut väylät, sanoo erityisasiantuntija  Merja Väistö  Opetushallituksesta.
 Opiskelijoiden yhdenvertaisuus koetuksella
 Opiskelijat pelkäävät pääsykoeuudistuksen eriarvoistavan nuoria.
 – Jos entistä useampi nuori turvautuu yksityis- ja lisäopetukseen, on se selvästi eriarvoistava tekijä. Kaikilla ei ole varaa maksulliseen lisäopetukseen, sanoo Lukiolaisten liiton puheenjohtaja  Roosa Pajunen .
 Tätä ei kiellä myöskään Valmennuskeskuksen toimitusjohtaja Nousiainen. Hänen mielestään on perusteltua kysyä, miten käy sukupuolten välisen tai alueellisen yhdenvertaisuuden.
 – Uuden systeemin mukaan ainevalinnat pitää tehdä niin aikaisessa vaiheessa, että se tulee olemaan varmasti haasteellista varsinkin pojille, jotka kypsyvät yleensä myöhemmin.
 – Toinen ongelma on, että kaikki lukiot eivät ole samantasoisia. Pienempien paikkakuntien lukioilla ei ole samanlaisia valmiuksia tuottaa opiskelijoille niitä palveluja, joita sisäänpääsy jatko-opintoihin edellyttää.
 Uudenmaan alueella on jo nähtävissä jossain määrin se kehitys, että suuret lukiot vetävät opiskelijoita entistä paremmin. Esimerkiksi Helsingin lukioissa ensisijaisten hakijoiden määrä kasvoi tänä keväänä kymmenisen prosenttia eli noin 240 opiskelijalla.
 Espoon ja Vantaan lukioissa kasvu oli selvästi pienempää.
  Voiko ilman kallista lisäopetusta enää pärjätä?
 Etelä-Tapiolan lukiossa osattiin odottaa sitä, että ensi vuonna voimaantuleva pääsykoeuudistus tulee vaikuttamaan maksullisen lisäopetuksen markkinoihin.
 – Kun yliopistojen sisäänpääsyn kiintiöitä muutetaan ylioppilastodistusta suosivaksi, voi odottaa, että se syö pääsykoevalmennuksen markkinoita, koska pääsykoekiintiö vastaavasti pienenee. Jossain määrin odotettua oli myös se, että maksullisen lisäopetuksen markkinat suuntaavat nyt entistä nuorempiin yläasteelaisiin, sanoo Etelä-Tapiolan lukion vs. rehtori  Juha Kivioja .
 Matti Myller / Yle
 Kivioja toivoo nuorten vanhemmilta tarkkaa harkintaa ennen kuin he päättävät hankkia lapsilleen kallista lisäopetusta.
 – Suomen peruskoulut tarjoavat kuitenkin erittäin hyvää opetusta. Jos nyt lisäopetuksesta jonkinlaista pientä arvoa saadaan, niin se varmasti hävitään stressissä ja laskelmoinnissa. Me olemme huomanneet täällä Etelä-Tapiolan lukiossa, että mitä enemmän laskelmoidaan ja mitä enemmän on stressiä, sitä negatiivisemmin se vaikuttaa oppimistuloksiin.
 Pääkaupunkiseudulla on tarjolla myös ilmaista lisäopetusta.
 Sara Holappa valitsi Varjo-valmennuksen, joka on ilmainen vapaaehtoisten valtiotieteen opiskelijoiden järjestämä kurssi.
 Kokoontumiskertoja on kahdesti viikossa niin kuin muissakin valmennuksissa.
 – Minä tosiaan päädyin tähän, että en ottanut mitään kaupallista valmennuskurssia. Halusin testata, että kuinka pärjään ilman sitä, sanoo Holappa.
 – Olen myös sitä mieltä, että sosioekonominen asema periytyy Suomessa tosi vahvasti, eivätkä valmennuskurssit ainakaan edesauta sen kehityksen pysäyttämistä. Siten en halunnut lähteä suoraan tukemaan tätä valmennuskurssibisnestä, toteaa Holappa.

Lukiolaiset korottavat hikihatussa arvosanojaan, yläkoululaiset jopa maksavat päästäkseen haluamaansa lukioon – Tähänkö pääsykoeuudistus on johtamassa?


Summary: Bitcoinin arvo oli viime kuukaudet pysynyt aiempaan verrattuna melko vakaana.

Virtuaalivaluutta bitcoin loikkasi tiistaina yllättävään nousuun ja nousi korkeimpaan arvoonsa viimeisen viiden kuukauden aikana. Yllättävän nousun taustalla oli samanaikainen iso osto, joka tehtiin kolmesta eri kauppapaikasta.
 Bitcoinin arvo on ollut noin 4 000 dollarin tuntumassa, mutta tiistainen iso osto nosti arvoa hetkellisesti jopa 20 prosenttia yli 5 000 dollariin. Myöhemmin päivällä kovin nousu kääntyi hienoiseen laskuun.
 Bitcoin on pysynyt viime kuukausiin nähden korkeassa arvossa myös tänään keskiviikkona. Iltapäivällä sen arvo oli 4 961 dollaria (4 430 euroa).
 Tuntematon ostajataho on tarvinnut hankintaan lähes 100 miljoonaa dollaria, kun tämä on ostanut noin 20 000 bitcoinia. Kryptovaluuttayritys BCB Groupin edustaja kommentoi Reutersille, että yksittäinen tilaus oli algoritmeillä jaettu kolmelle eri kauppapaikalle.
 Suurostaja pysynyt mysteerinä
 Reutersin analyytikkolähteiden mukaan ei ole tullut ilmi mitään tarkempia tietoja siitä, kuka suurostaja on ja miksi tämä on halunnut tehdä kerralla huomattavan ostoksen.
 Bitcoinin arvoon voi yksittäisen ison oston myötä vaikuttaa se, että kauppaa tekevät tietokoneohjelmat reagoivat tähän isoon kauppaan ja alkavat niin ikään tehdä ostoja. Tämä taas johtaa hinnan kallistumiseen.
 – Bitcoin-markkina muiden kryptomarkkinoiden ohella on yhä pientä suhteessa muihin markkinoihin, ja tunteikasta, kuvaili lohkoketjuteknologiaan sijoittavan ja konsultoivan Kenetic Capitalin edustaja  Bloombergille .
 Hän ei nähnyt eilisessä arvonnousussa mitään aiemmista liikkeistä poikkeavaa.
 Bitcoinin markkinat ovat tiistaita ennen olleet viime kuukaudet melko rauhallisia. Bitcoinin arvo on liikkunut 3 300 ja 4 200 dollarin välimaastossa.
 Viime vuonna  Bitcoinin ja monien muiden kryptovaluuttojen kurssit nousivat korkealle, mutta loppuvuodesta bitcoinin hintakupla puhkesi. Arvon vaihtelu oli muutoinkin nopeaa.
 Tammikuun 2018 huipulla kaikkien kryptovaluuttojen yhteenlaskettu markkina-arvo oli noin 830 miljardia dollaria. Vuoden 2018 viimeisenä päivänä luku oli sulanut vajaaseen 130 miljardiin dollariin.
 Isot sijoittajat varovaisina
 Useimmat käyttäjät pitävät kryptovaluuttoja toistaiseksi spekulatiivisina sijoituskohteina. Joissain paikoissa niitä voi käyttää myös maksuvälineenä. Kryptovaluuttojen arvo muodostuu kysynnän ja tarjonnan perusteella kryptovaluuttapörsseissä.
 Suuret sijoittajat ovat pääosin pysyneet poissa virtuaalivaluuttojen markkinoilta. Suursijoittajia ovat pitäneet poissa valuuttoihin liittyvät turvallisuusongelmat ja alan sääntelyn epävarmuus.
 Hiljattain otsikoissa on ollut Japanissa käyty oikeudenkäynti, jossa bitcoineja välittäneen MtGox-kauppapaikan ex-johtaja aikoo valittaa saamastaan ehdollisesta vankeustuomiosta.
 MtGox oli vielä vuonna 2014 suurin yksittäinen bitcoinien kauppapaikka, kunnes sen virtuaaliholveista hävisi 850 000 bitcoinia, joiden arvo tuolloin oli lähes puoli miljardia dollaria. Johtajan mukaan bitcoinit hävisivät tietovarkauden seurauksena. Oikeus tuomitsi ex-johtajalle kahden ja puolen vuoden tuomion datatietojen peukaloinnista.
 Lue myös:
 Kryptovaluuttojen verotus muuttuu oikeudenmukaisemmaksi – Tappioista tulossa vähennyskelpoisia
 Ylen uutiselta näyttävä väärennös mainostaa bitcoin-huijausta – "Se, mikä kuulostaa liian hyvältä..."
 Kanadalaiselta kryptopörssiltä kateissa yli 100 miljoonaa euroa – käyttäjät epäilevät, että perustaja lavasti kuolemansa Intiassa

Bitcoinin arvoa miljoonakaupoilla nostaneen suurostajan henkilöllisyys yhä mysteeri – virtuaalivaluutan nousu tasaantui


Summary: Asetusluonnoksen mukaan hyväksyttävä menetelmä toimimattomaksi tekemisessä olisi myös liimaaminen.

Eduskunnan hyväksymän  ampuma-aselain muutoksen  myötä isoista itselataavien kertatuliaseiden latauslaitteista eli lippaista on tulossa luvanvaraisia esineitä.
 Näin esimerkiksi rynnäkkökiväärin "normaalin" yli kymmenen patruunaa vetävän lippaan hallussapito vaatii jatkossa luvan. Sama lipastyyppi sopii niin Puolustusvoimien sarjatulimallisiin rynnäkkökivääreihin kuin moniin puoliautomaattisiin reserviläiskivääreihin.
 Luvanvaraisuus ei kuitenkaan koskisi pysyvästi toimintakelvottomaksi tehtyä pitkääkään lipasta.
 Sisäministeriö onkin laittanut lausuntokierrokselle asetusluonnoksen, jossa annetaan yksityiskohtaiset ohjeet lippaan toimintakelvottomaksi muuttamisesta.
 Peltinen, 7,62x39 patruunalle tehdyn rynnäkkökiväärin lipas purettuna.  Tapio Rissanen / Yle
 Luonnoksen mukaan lippaan toiminnan pysyvä estäminen voitaisiin tehdä poistamalla jouset ja estämällä niiden asentaminen takaisin poistamalla kiinnityspisteet. Lisäksi pitää estää patruunanostimen liike.
 Estämisen voisi luonnoksen mukaan tehdä laittamalla patruunanostimen ja lippaan rungon lävitse tapin, joka kiinnitetään hitsaamalla, juottamalla, liimaamalla tai sulattamalla.
 Myös muovilippaat huomioitu
 Myös lippaan rungon käyttäminen olisi estettävä pysyvästi kiinnittämällä lippaan pohja runkoon. Myös tässä sallitaan hitsaaminen, juottaminen, liimaaminen ja sulattaminen.
 Käytännössä liimaamisen sallimisessa on kyse siitä, että metallien ohella lippaita ja niiden osia on valmistettu myös muovista.
 Siinä missä varsinainen aseiden deaktivointi on jatkossakin sallittua vain luvan saaneille asealan elinkeinonharjoittajille, on lippaiden osalta säätely keveämpää.
 – Latauslaitteen pysyvästi toimintakelvottomaksi tekemistä ei tarvitsisi asetusluonnoksen mukaan teettää asesepällä, kertoo erityisasiantuntija  Elina Rantakokko  sisäministeriöstä.
 Toimimattomaksi tekemistä koskeva vaatimus ei kuitenkaan koskisi luvanvaraisuuden ulkopuolelle jääviä latauslaitteita. Eduskunnan hyväksymän lakitekstin mukaan tällaiset lippaat on valmistettu sellaiseen sarjatuliasemalliin, jonka valmistus on alkanut ennen vuotta 1946 ja jotka eivät sovi asennettavaksi itselataavaan kertatuliaseeseen.
 Näitä ovat esimerkiksi Suomi-konepistoolin, Emma-pikakiväärin ja Lahti-Saloranta-pikakiväärin lippaat.
 Vanhojen lippaiden sopivuus kertatuliaseisiin huolestuttaa
 Lain muotoilu on kuitenkin herättänyt monissa aseharrastajissa huolta. Sanamuodon "eivät sovi asennettavaksi itselataavaan kertatuliaseeseen" on pelätty jopa mitätöivän koko vanhojen aseiden lippaita koskevan poikkeuksen.
 – Asia on tullut esille hallituksen esityksen antamisen jälkeen ja olemme olleet siitä yhteydessä Poliisihallituksen aselupahallintoon. Poliisihallitus on todennut asiaan liittyen, että osa asemalleista, joihin harrastelijat ovat kirjelmissään viitanneet, ovat sarjatuliaseista muokattuja aseita ja että on mahdollista, että ne tulkittaisiin muutoinkin edelleen sarjatuliaseiksi Suomessa, ei siis itselataaviksi kertatuliaseiksi, vastaa Rantakokko.
 Yhden asemallin osalta Poliisihallitus on Rantakokon mukaan myös todennut, että kyseessä on ilmeisimmin yksittäiskappaleena tai pieneränä valmistettu tuote.
 Myös patruunamäärän rajoittamisesta tulossa säännöksiä
 Lakiluonnoksessa ampuma-aselain noudattamisen valvonta on määritelty nykyistä yleisemmin poliisin tehtäväksi. Lain tulkinta on kuitenkin keskitetty.
 – Ampuma-aselain tulkinta kuuluu Poliisihallituksen tehtäviin, toteaa Rantakokko.
 Rantakokko myös muistuttaa, että eduskuntakäsittelyssä ampuma-aselain muutokseen lisättiin säännös siitä, että luvanvaraiseksi latauslaitteeksi ei katsota myöskään pysyvästi kapasiteetiltaan rajoitettua latauslaitetta.
 Myös pysyvästä rajoittamisesta annetaan tarkempia säännöksiä sisäministeriön asetuksella ja asia tullaan ottamaan asetusluonnoksen jatkovalmistelussa huomioon.
 Eduskunnan hyväksymät ampuma-aselain muutokset vaativat vielä tasavallan presidentin vahvistamisen. Nyt lausunnolla olevan asetuksen on tarkoitus tulla voimaan yhtä aikaa lain kanssa.
 Lue myös:
 Eduskunta teki suositusta inttimuistoesineestä luvanvaraisen – veteraanien sotamuistolippaat säästyvät

Vieteri pois ja tappi läpi – luvanvaraiseksi muuttuvan inttimuistoesineen saa ehkä itse tehdä toimattomaksi


Summary: Seuraa eduskuntavaalien ennakkoäänestysintoa Ylen vertailutietojen avulla.

Eduskuntavaalien ennakkoäänestys on alkanut hieman vilkkaammin kuin vuoden 2015 eduskuntavaaleissa.
 Keskiviikkona kello 17:ään mennessä oli jo äänestänyt ennakkoon suurempi osuus äänioikeutetuista kuin viime eduskuntavaaleissa vertailupäivän loppuillasta.
 Nyt ensimmäisenä ennakkoäänestyspäivänä oli äänestänyt 4,8 prosenttia äänioikeutetuista kello 17:ään mennessä. Neljä vuotta sitten ennakkoäänen antoi yhteensä 4,6 prosenttia äänioikeutetuista koko ensimmäisen ennakkoäänestyspäivän aikana.
 Äänensä oli antanut 205 112 äänestäjää keskiviikkona kello 17 mennessä.
 Ennakkoäänestyspaikoista osa on avoinna klo 20 asti.
 Yle Uutisgrafiikka
 Mikä luku? Yle seuraa eduskuntavaalien ennakkoäänestyksen vilkkautta oikeusministeriön tietojen perusteella. Oikeusministeriö kertoo päivittäin ennakkotiedot äänestäneiden osuudesta kaikista Suomessa asuvista äänioikeutetuista. Vuonna 2015 viimeisen ennakkoäänestyspäivän päätteeksi oikeusministeri ilmoitti ennakkotietona äänestäneiden osuudeksi 31,9 prosenttia. Myöhemmin tieto tarkentui 32,3 prosenttiin. Vakituisesti ulkomailla asuvien äänestys ei näy tässä ennakkotilastossa. Sama käytäntö on ollut aiemmissa vaaleissa.
 Viime eduskuntavaalit toistaiseksi vilkkain ennakkoäänestyksessä
 Vuoden 2015 eduskuntavaaleissa äänensä antoi ennakkoon 31,9 prosenttia äänioikeutetuista. Tuo oli alustava tieto ennakkoäänestysviikon päätteeksi. Oikeusministeriön ennakkotieto täydentyi myöhemmin 32,3 prosenttiin.
 Ennakkoäänestys oli vuoden 2015 vaaleissa vilkkaampaa kuin koskaan aiemmin eduskuntavaaleissa. Suomessa pysyvästi asuvista vajaa puolet äänesti ennakkoon, koska vaalien lopullinen äänestysprosentti oli 70,1 prosenttia.
 Vuoden 2011 eduskuntavaaleissa äänesti ennakkoon 31,2 prosenttia äänioikeutetuista viimeisen ennakkoäänestyspäivän iltana tilastoituna. Ennakkotieto täydentyi myöhemmin 31,7 prosenttiin.
 Ennakkoäänestyspäivien määrä on pysynyt samana viime vaalien aikana
 Voit seurata ennakkoäänestyksen vilkkautta myös  oikeusministeriön tulossivuilta .
 Eduskuntavaalien ennakkoäänestys alkoi siis tänään keskiviikkona ja kestää ensi viikon tiistaihin. Myös lauantaina ja sunnuntaina voi äänestää ennakkoon, mutta äänestyspaikkojen aukioloajat saattavat vaihdella arkipäiviin verrattuna.
 Täältä löydät ennakkoäänestyspaikkojen  tiedot.
 Ennakkoäänestyspaikkoja on kunnantaloissa, kirjastoissa, kauppakeskuksissa ja posteissa.
 LUE LISÄÄ:
 Ennakkoäänestys alkaa tänään, ja näin se hoituu: selvitä oman ehdokkaasi numero ja ota mukaan kuvallinen henkilöllisyystodistus
 Tee Ylen vaalikone !
 Ylen vaalijuttuja koottuna
 Yle tarkasti poliitikkojen vaaliväitteitä: lue faktantarkistus
 Veikkaa vaalitulos ja voita puoluepomo sänkyysi pehmeänä tyynynä

Ennakkoäänestys eduskuntavaaleissa alkoi vilkkaammin kuin neljä vuotta sitten


Summary: Britannian pääministerin Theresa Mayn on määrä tavata myöhemmin keskiviikkona työväenpuolueen johtaja Jeremy Corbyn.

Britannian pääministeri Theresa May uskoo, että he ovat oppositiojohtaja Jeremy Corbynin kanssa samaa mieltä monista brexitiin liittyvistä asioista.
 Niitä ovat halu turvata työpaikat ja lopettaa vapaa liikkuminen joillakin sopimusalueilla sekä se, että Britannian eron EU:sta tulisi tapahtua sopimuksen pohjalta, May sanoi keskiviikkona parlamentissa.
 May ja Corbyn ovat sopineet neuvottelevansa brexit-suunnitelmasta, jonka kumpikin puolue voisi hyväksyä. May taipui tarjoamaan työväenpuolueen johtajalle neuvotteluja, kun parlamentti ei edelleenkään hyväksynyt brexit-sopimusta. Yöllä se hylkäsi äänestyksissä neljä erilaista brexit-vaihtoehtoa.
 Mayn mukaan Britannia toivoo lyhytaikaista lykkäystä ensi viikon perjantaille kaavaillulle EU-erolle. May toisti parlamentissa, että hän haluaa brexit-prosessin päätökseen 22. toukokuuta mennessä. Silloin Britannian ei tarvitsisi osallistua eurovaaleihin.
 Ilkka Kemppinen / Yle
 Lue myös:
 Pääministeri May toivoo vielä brexit-lykkäystä – tarjoutuu neuvottelemaan opposition kanssa

May: Olemme opposition kanssa samaa mieltä monista brexit-asioista


Summary: Kuollut oli toisen onnettomuusauton kuljettaja.

Pohjois-Karjalassa Kiteellä tapahtuneessa liikenneonnettomuudessa vakavasti loukkaantunut 18-vuotias joensuulaisnainen on kuollut vammoihinsa.
 Itä-Suomen poliisin mukaan hän kuoli tiistaina Kuopion yliopistollisessa sairaalassa. Hän oli toisen onnettomuusauton kuljettaja.
 Sunnuntaiyönä henkilöauton ja pikkubussin nokkakolarissa kuoli kolme ja loukkaantui kolme ihmistä, joista tiistaina kuollut vakavimmin.
 Poliisi tiedottaa onnettomuuden tutkinnasta seuraavan kerran asiasta viimeistään, kun esitutkinta on saatu päätökseen.
 Kerromme asiasta kohta lisää.

Kiteen liikennettomuudessa neljäs kuolonuhri


Summary: Kaikkien eduskuntavaaliehdokkaiden keski-ikä on 47 vuotta. Miehiä on ehdokkaina naisia enemmän.

Ehdokkaat tukevasti keski-ikäisiä Yli 80-vuotiaita ehdokkaita on koko Suomessa 5. 18-vuotiaita ehdokkaita on 11. Kaikkien eduskuntavaaliehdokkaiden keski-ikä on 47 vuotta. Kommunistisen työväenpuolueen ehdokkaiden keski-ikä on korkein, 58 vuotta. Alin keski-ikä, 35 vuotta, on piraattipuolueella. Naisia on ehdolla 1036 ja miehiä 1432 eli 396 naisia enemmän. Eniten naisehdokkaita on vihreillä, 134, ja vähiten kommunistisella työväen puolueella, 2.
 Ruotsalaisen kansanpuolueen RKP:n  Gunvor Brettschneider , 85, on Suomen vanhin eduskuntavaaliehdokas. Yli 80-vuotiaita ehdokkaista on koko maassa hänen lisäkseen vain neljä.
 Brettschneider on  ehdokkaana Helsingin vaalipiirissä  ja ajaa senioripolitiikkaa.
 – Vanhusten asioita pitää hoitaa paremmin. Osa vanhuksista voi hyvin ja heillä on rikas sosiaalinen elämä, mutta meillä on monia monia yksinäisiä vanhuksia, joita haluaisin puolustaa. Kyllä me kaikki olemme seuranneet tätä uutisointia hoitokodeista, Brettschneider toteaa.
 Hän haluaa lisää henkilökuntaa esimerkiksi laitoksiin, jotta vanhuksia voidaan kuntouttaa.
 – Meillä on yli 70 000 hoito- ja sosiaalialan koulutettua ihmistä, jotka eivät tee oman alansa työtä. Jos me saisimme heidät takaisin parantamalla palkkoja ja järjestämällä paremmat työolosuhteet, meillä olisi vaikka kuinka paljon näitä auttavia käsiä, Brettschneider laskee.
 Valtava luku sote-alalta "kadonneista käsipareista"  perustuu THL:n selvitykseen  (Taloussanomat).
 – Olen ollut parikymmentä vuotta mukana politiikassa muun muassa Helsingin valtuustossa, ja valitettavasti täytyy sanoa, että kun tällainen keskustelu nousee, luvataan kaikenlaista, mutta sitten se vähitellen hiipuu eikä taas muisteta tätä vanhusten asiaa.
 Oma ehdokas vielä haussa? Ylen vaalikoneen löydät täältä.
 Brettschneider muistuttaa, että eläkeläisiä on jo puolitoista miljoonaa. Tämä tarkoittaa  Eläketurvakeskuksen mukaan  omaa eläkettä saavia. Potentiaalisia äänestäjiä iäkkäämmille ehdokkaille siis löytyy.
 Silti Brettschneider toivottaa innokkaasti nuoret 18-vuotiaat ehdokkaat mukaan vaikuttamaan yhteisiin asioihin.
 – Toivon, että heitä olisi enemmän. 18-vuotias tietää, mitä nuoret ajattelevat, ja toivottavasti hän saa muut nuoret innostumaan äänestämisestä. Yhteiskuntaan voi vaikuttaa.
 "Koulutuksella ilmastokatastrofi voidaan ehkäistä"
 Vantaalainen  Veeti Salo  haluaa vaikuttaa. Hän on sitoutumaton ehdokas Vantaalta, yksi Suomen 11:stä vasta 18-vuotiaasta ehdokkaasta.
 Salolle tärkein asia kansanedustajana olisi ympäristön tila ja koulutus.
 – Suomi on korkean osaamisen maa, joten meillä on hyvät mahdollisuudet yhteiskuntana sitoutua näihin intohimoisiin päästötavoitteisiin, toimia samalla esimerkkinä ja tuottaa uusia innovaatioita maailmanmarkkinoille, Salo kertoo.
 – Tässä yhdistyvät ympäristön ja nuorison intressit. Tulevaisuus on nuoriin vaikuttava asia ja koulutuksella tätäkin ilmasto- ja ympäristökatastrofia voidaan ehkäistä.
 Vantaan nuorisovaltuustossa  vaikuttava Salo ihmettelee, että puolueet lupaavat taivaan mannaa ja keskustelevat kovasti, mutta samaan aikaan esimerkiksi lapsiperheköyhyys yleistyy ja ilmastonmuutos odottaa tekoja.
 – Tarvitaan sanojen pitämistä, ei vain äänestäjien kalastelua, Salo sanoo.
 – Pitäisi miettiä vähän pidemmällekin kuin vaalikausi, katsoa 25 vuoden aikaperiodilla, miten tekniikka ja työelämä tulevat kehittymään. Kaipaan siis laaja-alaisempaa keskustelua yhteiskuntaan.
 – Elämänkokemusta minulla on vielä vähän, mutta katson asioita ilman taustaoletuksia. Nuorilla ei ole myöskään kytköksiä eikä sidonnaisuuksia, Salo jatkaa.
 Oma ehdokas vielä haussa? Yle Kioskin vaalibotti voi auttaa.
 Salon mielestä on kuitenkin hienoa, että ehdokkaina on myös yli 80-vuotiaita.
 – Suomalaisten eliniän odote on kasvanut voimakkaasti ja on paljon 90-vuotiaitakin, joten kaikille ikäryhmille tarvitaan oma edustajansa. Eikä ikä kerro kaikkea, vaan se, mitä ajattelee ja sanoo, Veeti Salo sanoo.
 85-vuotias ehdokas Gunvor Brettschneider muistuttaa nuoria yhdestä asiasta.
 – Sotaa ei voiteta yksin. 85-vuotiaana tietää jo, että jos haluaa muutoksia, se vie aikaa ja kärsivällisyyttä ja vaatii yhteistyötä muiden puolueiden kanssa.
 Lue lisää:
 Ylen tärkeimmät vaalijutut
 Yle tarkasti poliitikkojen vaaliväitteitä: lue faktantarkistus
 Veikkaa vaalitulos ja voita puoluepomo sänkyysi pehmenänä tyynynä

Onko ikä pelkkä numero? Vaalien vanhin, 85-vuotias Gunvor ajaisi vanhusten asiaa – Veeti, 18, haluaa pelastaa ilmaston


Summary: Dokumentti nosti esiin vaiettuja kokemuksia seksuaalisesta hyväksikäytöstä ja pelkoa pedofiiliksi muuttumisesta.

– Äärettömän mielenkiintoinen ilta, huokaa seksuaaliterapeutti  Roni Grinberg  työntäyteisen puhelinpäivystyksen jälkeen.
 Grinberg vastasi Sexpo-säätiön päivystysnumeroon samaan aikaan, kun Ylen Docventures -erikoislähetys pureutui lapsikohteiseen seksuaaliseen mielenkiintoon.
 Erikoislähetyksessä esitettiin edesmenneen laulaja  Michael Jacksonin  lapsiin kohdistunutta seksuaalista hyväksikäyttöä käsittelevä  dokumentti  Leaving Neverland . Lisäksi aiheesta keskusteltiin suomalaisten asiantuntijoiden kanssa illan aikana.
 Useat apua ja neuvoa tarjoavat järjestöt päivystivät illalla poikkeuksellisen pitkään. Järjestöistä kerrotaan, että keskusteluavulle oli runsaasti tarvetta. Seksuaalista hyväksikäyttöä tai väkivaltaa kohdanneiden tukijärjestö Suomen Delfins auttoi illan aikana kymmeniä ihmisiä chatin kautta.
 – Noin puolet yhteyttä ottaneista puhui asiasta ensimmäistä kertaa. Odotamme myös, että yhteydenottoja tulee lähiaikoina lisää, kun ihmiset keräävät rohkeutta siihen, kertoo Suomen Delfinsin toiminnanjohtaja  Liisa Kaukio-Rasilainen .
 Asioiden nimeäminen ja niistä puhuminen lisäävät hyvinvointia
 Seksuaaliterapeutti Roni Grinbergin mielestä onkin erittäin hyvä, että omasta seksuaalisesta mielenkiinnostaan huolestuneet uskaltavat ottaa yhteyttä avuntarjoajiin. Vaikean aiheen puiminen asiallisesti julkisuudessa voi toimia tarvittavana sysäyksenä avun hakemiseen.
 – Osa soittajista puhui ensimmäistä kertaa elämässään esimerkiksi omasta lapsuudessa tapahtuneesta hyväksikäytöstään. Asian sanominen ääneen herätti vahvoja tunnereaktioita. On helpottavaa saada puhua vaikeista asioista ilman, että joku tuomitsee tai kauhistuu.
 Lue myös:   Faktaa ja taustaa dokumentin katsomiseen: Pop-ikonia hyväksikäytöstä syyttävät pojat pääsevät ääneen
 Mannerheimin Lastensuojeluliitossa vastattiin sekä puhelimeen että chattiin tulleisiin kysymyksiin. Yhteydenottajat olivat lähinnä nuoria aikuisia. Auttavien puhelinten päällikkö  Tatjaana Pajamäki  kiittää aiheen tuomista julkiseen keskusteluun.
 – Teema on puhututtanut lapsia ja nuoria jo ainakin kymmenen vuotta. Siitä puhuminen julkisuudessa madaltaa kynnystä avun pyytämiseen ja parantaa vanhempien kykyä huomata muutokset lapsen hyvinvoinnissa.
 Osa hyväksikäytetyistä pelkää itse muuttuvansa pedofiiliksi
 Lapsiin kohdistuva seksuaalinen mielenkiinto ei sellaisenaan ole rikos, mutta mahdolliset teot ovat. Koska aihe on moraalisesti niin vaikea ja herkkä, monet eivät uskalla puhua ajatuksistaan kenellekään. Asiaan liittyvä stigma eli häpeäleima on hyvin vahva.
 Sexpo on aloittanut lapsiin kohdistuvia seksuaalirikoksia ehkäisevän  SeriE -hankkeen  yhdessä kriminaalihuollon tukisäätiön kanssa. Sexpon päivystyspuhelimeen tuli eniten puheluita miehiltä, joilla on omia lapsia.
 – Moni heistä oli joutunut itse lapsena kokemaan seksuaalista väkivaltaa, ja nyt omia lapsia saatuaan heitä huolestutti voiko heistä itsestään tulla pedofiileja, kertoo seksuaaliterapeutti Roni Grinberg.
 Tällainen huoli on yleensä turha, mutta näin kokevien kannattaa puhua huolestaan jollekin ammattilaiselle. Selvittämättömät asiat omassa menneisyydessä voivat aiheuttaa turhaa stressiä ja pahoinvointia. Ne heijastuvat sitten helposti perhe-elämään ja perheenjäsenten välisiin suhteisiin.
 Vahva häpeä estää naisia hakemasta apua
 Pedofiliset tunteet tunnistetaan yleensä jo nuoruudessa. Siksi varsinkin nuorten kuuleminen ja auttaminen on erityisen tärkeää paitsi asianosaisen oman hyvinvoinnin, myös rikosten ennaltaehkäisyn kannalta.
 – Meille soittaneet nuoret pelkäsivät, että itse koettu hyväksikäyttö tekee heistä pedofiileja. Moni koki häpeää ja syyllisyyttä tapahtumista. Ihmismieli toimii niin, että uhri helposti alkaa syyllistää itseään, Grinberg selittää.
 Päivystysvuoron aikana yksi asia ylitse muiden yllätti terapeutinkin.
 – Soittajissa oli aika monta naista, jotka pelkäsivät olevansa pedofiileja. Naiset on tässä asiassa ehkä vielä enemmän stigmatisoitu kuin miehet.
 Roni Grinberg oli hyvin vaikuttunut siitä, miten rehellisesti soittajat uskalsivat asioistaan puhua. Meistä jokaisella on tarve tulla kuulluksi ilman tuomitsemista, kunhan kyse ei ole rikollisesta toiminnasta.
 Myös tarve tehdä oikein on vahva. Avun hakeminen itseä huolestuttaviin mieltymyksiin on rohkea ja vastuullinen teko.
 Lue lisää:
 Kaipaatko sinä apua? Ota yhteys!
 Docventures: Michael Jackson dokumentti Leaving Neverland (Areena)
 Faktaa ja taustaa dokumentin katsomiseen: Pop-ikonia hyväksikäytöstä syyttävät pojat pääsevät ääneen
 Pedofiliaa ei voi parantaa, mutta sitä voi hoitaa – arviolta 40 000 suomalaista kokee seksuaalista kiinnostusta lapsiin

Michael Jackson -kohudokumentti ruuhkautti apupuhelimet – Soittajissa myös lapsikohteisesta kiinnostuksestaan huolestuneita naisia ja isiä